GĦALL-AFFARIJIET TA' GĦAWDEX

(Rapport Uffiċjali u Rivedut)

Laqgħa Nru 11

L-Erbgħa, 2 ta' Settembru 2020

Stampat fl-Uffiċċju tal-Iskrivan

Prezz €2.50

GĦALL-AFFARIJIET TA' GĦAWDEX

Laqgħa Nru 11

L-Erbgħa, 2 ta' Settembru 2020

Il-Kumitat iltaqa' fil-Gozo Innovation Hub, ix-Xewkija Għawdex, fl-10.13 a.m.

Il-Minuti tal-Laqgħa Nru 10, li saret fit-28 ta' Lulju 2020, ġew ikkonfermati.

IĊ-CHAIRPERSON (Onor. Justyne Caruana): Nilqagħkom u nilqa' lil dawk kollha li qegħdin isegwuna online fuq is-sit elettroniku tal-Parlament, kif ukoll dawk it-telespettaturi li mbagħad sussegwentament se jkunu qed isegwuna fuq l-istazzjon televiżiv tal-Parlament.

Nerġa' nfakkar lil dawk kollha li se jkunu qed jipparteċipaw f'din il-laqgħa li dawn huma proċeduri pubbliċi.

Dak li se jingħad u dak li se jiġi ppreżentat huwa ta' natura pubblika, u allura kull min ma jixtieqx li dan ikun hekk għandu jindikalna sabiex nieħdu l-miżuri kollha meħtieġa.

Ninforma lill-Kumitat li rċevejna korrispondenza mingħand Dr Jimmy Vella, f'isem l-LSEs Għawdxin, biex jiġbed l-attenzjoni tal-Kumitat dwar issue li nqalgħet inkonessjoni mal-LSEs Għawdxin li jaħdmu Malta biex ikunu jistgħu jiġu posted ġewwa Għawdex.

Se nitlob lill-Iskrivana tal-Kumitat tagħmel kopja ta' din il-korrispondenza għall-Membri biex, jekk ikun opportun, fi stadju ulterjuri tiġi diskussa hawnhekk.

IMPATT TAL-COVID-19 FUQ GĦAWDEX U T-TRIQ 'IL QUDDIEM (KONT.)

IĊ-CHAIRPERSON: Il-laqgħa tal-lum hija maħsuba biex nagħmlu aġġornament tas-sitwazzjoni marbuta mal-COVID-19 ġewwa Għawdex.

Għal-laqgħa tal-lum, għandna diversi mistednin: għandna lill-Prof.

Charmaine Gauci, lil Dr Nadine Delicata u lis-Sur Joe Fenech, in rappreżentanza ta' Steward Health Care, kif ukoll is-Supretendent Maurice Curmi u s-Sinjura Christine Vella, biex jinformawna dwar il-proċeduri li qed jittieħdu inkonnessjoni mal-infurzar.

Stedinna wkoll lis-Sur Joe Cordina, Chairperson tal-Gozo Channel, li informana li ma kienx disponibbli: però, dan bagħtilna dokument li jagħti tagħrif lill-Kumitat dwar il-miżuri li qed jittieħdu mill-Gozo Channel f'dan il-perjodu.

Qed nippreżenta dan id-dokument lill-Kumitat:

Sadattant, fuq il-linja magħna għandna lill-Professur Charmaine Gauci.

CHARMAINE GAUCI (Supretendent tas-Saħħa Pubblika): Insellem lil kulħadd.

Grazzi.

IĊ-CHAIRPERSON: Prof. Gauci, kif ġejt informata, stedinnik biex tagħtina ftit aġġornament dwar is-sitwazzjoni marbuta mal-COVID-19 ġewwa Għawdex.

Aħna insegwuk, però mixteqin u għatxana għal informazzjoni marbuta mas-sitwazzjoni ġewwa Għawdex.

Nifhmu li meta tagħti l-aġġornamenti tagħtihom fuq bażi nazzjonali; però, ovvjament aħna, bħala Kumitat għall-Affarijiet ta' Għawdex, inkunu interessati fl-andament tas-sitwazzjoni ġewwa Għawdex.

Nistiednek biex, jekk jogħġbok, tagħmel l-intervent tiegħek; imbagħad, bħalma jsir is-soltu, ikun hemm interventi mill-Membri tal-Kumitat biex inkunu nistgħu ninoltraw fid-diskussjoni dwar din il-materja.

CHARMAINE GAUCI: Nirringrazzjakom ta' din l-istedina.

Bħalma taraw, il-miżuri kollha li jittieħdu jkunu jirrigwardaw Malta u Għawdex.

Qegħdin naraw ukoll kif l-impatt ta' dawk il-miżuri li jiġu maħdumin hawn Malta jkun fuq iż-żewġ gżejjer.

Aħna kellna l-ewwel mewġa, fejn kellna numru peak ta' każijiet; imbagħad irnexxielna, bid-diversi miżuri li għamilna, innaqqsu dawn il-każijiet, tant li kellna tmint ijiem sħaħ li fihom ma kellna l-ebda każ li kien rrapportat.

Ma jfissirx li matul dawk il-ġranet ma kien hemm ebda każijiet.

Però mbagħad, ladarba aħna ridna niftħu l-arjuport u bdiet għaddejja ċerta attività oħra, speċjalment dik li hija relatata mad-divertiment, rajna sitwazzjoni fejn f'daqqa waħda żdiedu bosta l-każijiet.

Meta nħares lejn din iż-żieda x'kienet, anke meta tħares lejn il-clusters li kellna fil-bidu ta' dan is-sajf, issib li fil-maġġorparti tagħhom kienu relatati ma' postijiet ta' divertiment, fosthom night clubs u anke ċerti postijiet oħrajn ta' divertiment, li l-iktar li kienu iffokati fiż-żona ta' Paceville, imma mhux hemmhekk biss.

Allura fis-sitwazzjoni li konna, speċjalment f'dan il-pajjiż li huwa dens ħafna, fejn nafu li tradizzjonalment ħafna nies joħorġu fis-sajf, kellna bilfors ngħaddu għal miżuri oħrajn.

Għalhekk, bħalma tafu, kellna nagħlqu n-night clubs u discos u kellna ndaħħlu l-kontrolli fuq il-bars, għaliex hemmhekk ikun hemm numru ta' nies li jkunu bilwieqfa, u l-fatt li jkunu qrib ta' xulxin iżjed hemm ċans li jkunu qed iferrxu l-virus.

Il-miżuri kienu li fil-bars in-nies jistgħu jkunu biss bilqiegħda.

Ma' dawn daħħalna iktar miżuri fuq għodda li issa xjentifikament anke l-Għaqda Dinjija tas-Saħħa (WHO) qiegħda tagħmel iktar rakkomandazzjonijiet fuqha, li huwa l-użu tal-maskri.

Kif bdiet ħierġa l-evidenza, mill-ewwel bdejna nagħmlu rakkomandazzjonijiet fuq l-użu tal-maskra.

Fix-xenarju kif konna, b'dawk in-numri ta' każijiet għaddejjin fil-komunità, kienet ovvja li kienet trażmissjoni fil-komunità, u allura ħassejna li għandna nagħmlu l-miżura tal-użu tal-maskri mandatorju.

Fosthom, li japplika ħafna wkoll għal Għawdex, li tkun mandatorja wkoll fuq il-vapur tal-Gozo Channel u fil-Gozo Terminal.

Huwa importanti ħafna wkoll l-użu mandatorju tal-maskra fuq it-trasport pubbliku.

Nafu li hemmhekk se jkollok nies li jiltaqgħu iktar ma' xulxin, kif ukoll f'postijiet pubbliċi.

Aħna wkoll irrakkomandajna u b'mod ġenerali qegħdin ngħidu li, minkejja li mhux bil-liġi, jekk inti ħiereġ barra u taf li se tmur f'postijiet li diffiċli żżomm id-distanza soċjali, pereżempju, tkun għaddej minn xi triq prinċipali jew inkella qiegħed f'xi pjazza, jintużaw il-maskri.

B'hekk dejjem inkunu qegħdin innaqqsu.

Għamilna wkoll miżura oħra għax rajna li ġaladarba qegħdin innaqqsu n-numru ta' nies li jkunu jistgħu jidħlu fil-barijiet, hija ovvja li jista' jkollok iktar kongregazzjonijiet barra.

Allura daħħalna liġi li ma jistax ikollok gruppi ta' iktar minn 15-il persuna flimkien meta qegħdin f'postijiet pubbliċi.

Barra minn hekk ukoll, il-miżuri li kienu diġà qegħdin japplikaw fuq l-avvennimenti, dawk baqgħu hemmhekk.

Dawn kellhom impatt fuq Malta kif ukoll fuq Għawdex.

Issa qed naraw li l-avvennimenti jridu jkunu regolati strettament.

L-ewwel nett, miżura li daħlet fil-liġi b'seħħ mit-28 ta' Awwissu kienet li ma jistax ikun hemm avvenimenti b'nies bilwieqfa.

Kif semmejt qabel, dan huwa riskjuż.

L-avvenimenti jridu jkunu stabbiliti skont il-post.

In-numru massimu ta' persuni li jkunu f'avveniment li jsir ġewwa jkun ta' 100 persuna, u jekk se jsir barra jkun ta' 300 persuna.

Però, bil-prinċipju ta' persuna għal kull erba' metri kwadri li dejjem jibqa' jgħodd.

Dawk huma prinċipji bażiċi ħafna.

B'dawn il-miżuri li daħħalna huwa evidenti li issa n-numri niżlin.

Fil-fatt, qegħdin naraw li filli kellna dak il-peak ta' 'l fuq minn 70, imbagħad bdejna ninżlu għal 50.

F'din l-aħħar ġimgħa kellna numri ta' madwar 20 persuna kuljum.

Din hija sitwazzjoni fejn aħna rridu nkomplu nnaqqsu dawn il-każijiet.

Fil-fatt, sal-bieraħ aħna kellna 444 każ attiv.

Minn dawn, hemm disa' persuni li huma minn Għawdex.

It-total ta' każijiet li kellna mill-bidu nett huwa ta' 1,909.

Każijiet li fiequ kellna 1,453, imma sfortunatament kellna 13-il mewta, bl-aħħar waħda kienet proprju lbieraħ.

Bil-mod il-mod, qegħdin nerġgħu ninżlu minn dak it-total ta' każijiet ġodda li qed ikollna kuljum.

Irridu niftakru li dawn huma kollha b'riżultat tal-miżuri li ħadna, u anke bil-koperazzjoni tal-pubbliku.

Huwa għalxejn li jkollok miżuri f'posthom jekk ma jkunx hemm kollaborazzjoni u koperazzjoni mingħand kulħadd.

Irridu nsaħħu wkoll il-livell tal-edukazzjoni.

Bħalissa ħafna mill-ħidma tagħna hija hemmhekk biex inkomplu nnaqqsu dawn il-każijiet.

Kif għedt, flimkien, ma' kulħadd u bl-għajnuna tal-entitajiet kollha.

Waħda mill-prijoritajiet li qed niffokaw fuqhom bħalissa hija li ngħinu lill-Ministeru għall-Edukazzjoni u x-Xogħol billi qed nifformulaw linji gwida.

Dawn huma lesti u daqt ikunu ppubblikati.

Abbażi tagħhom, kull skola tkun tista' timplimenta kif se jkunu qegħdin jinfetħu l-iskejjel, u huma bbażati fuq prinċipji bażiċi, fosthom l-użu tal-maskri fl-iskola; li min ikun jkun ma jiflaħx jibqa' d-dar; li jkun hemm id-distanza soċjali bejn it-tfal fil-klassi stess; kemm jista' jkun innaqqsu l-kobor tal-klassijiet, u li t-tfal jibqgħu f'bubble.

Din tista' tiġri fil-Primarja, waqt li fis-Sekondarja trid tara kif tista' tagħmel biex il-bubble kemm jista' jkun tkun żgħira.

Dawn huma ftit mill-prinċipji li qegħdin fil-linji gwida, li abbażi tagħhom imbagħad l-iskejjel ikunu jistgħu jaraw kif se jimplimentaw biex jiftħu l-iskejjel.

Għalhekk irridu nkomplu naħdmu biex kemm jista' jkun innaqqsu n-numru ta' każijiet u nnaqqsu r-rata ta' trażmissjoni li għandna fil-komunità, sabiex ladarba jinfetħu l-iskejjel l-impatt imbagħad ma jkunx daqshekk kbir.

Nistgħu nistennew li se jkollna xi każijiet fl-iskejjel, ġaladarba inti għandek każijiet fil-komunità, it-tfal li jmorru l-iskola u l-edukaturi u l-istaff kollu li jmorru fl-iskola, hija ovvja li jkollna xi każijiet, hija xi ħaġa li nistennewha.

L-iktar ħaġa importanti hija li nibqgħu nnaqqsu r-rata fil-komunità.

Huwa importanti wkoll li kull każ li jista' jkun hemm naqbduh mill-ewwel sabiex inkunu nistgħu nnaqqsu l-firxa li jista' jkun hemm f'dawn is-settings, li issa rridu li jinfetħu wkoll.

Overall naħseb li dak huwa l-aħħar aġġornament li kellna minn meta konna ltqajna wkoll f'dan l-aħħar Kumitat.

Jekk hemm xi mistoqsijiet nitlobkom tagħmluhomli.

IĊ-CHAIRPERSON: Grazzi.

L-Onor.

KEVIN CUTAJAR: Nirringrazzjak, Sinjura President, u nirringrazzja lilek Prof. Gauci talli għoġbok tkun magħna dalgħodu.

Nirringrazzjak ukoll tal-ħidma kollha tiegħek u tat-tim tiegħek.

Hawnhekk l-iktar li aħna konċernati dwaru huwa kif Għawdex qed jintlaqat bl-impatt tal-COVID-19.

Wara li issa reġa' kellna ż-żieda fin-numri ta' persuni milquta mill-COVID-19, x'kienu n-numri tal-persuni milquta mill-COVID-19?

Nistgħu nieħdu cut-off date tal-bidu ta' Lulju, meta qisu kellna n-numri li kienu niżlu, imbagħad f'daqqa waħda reġgħu bdew telgħin.

Kif intlaqat Għawdex?

X'kienu n-numri tal-persuni li kienu milquta mill-COVID-19 matul dawn ix-xahrejn?

Għaliex ma kienx qed ikollna aġġornamenti speċifikament dwar Għawdex bħalma kien qed ikollna qabel, matul Marzu u Mejju, meta inti stess kont qed tagħmel dawk l-aġġornamenti ta' kuljum?

Dawn huma mistoqsijiet li ħafna Għawdxin kienu qed jistaqsu li poġġew lill-Għawdxin – jiddispjaċini ngħid – f'ċertu nuqqas ta' ċertezza dwar x'kien qed jiġri madwarhom, u jekk kienx hemm bżonn ta' miżuri addizzjonali.

Anke min-naħa tagħna bħala politiċi jiddispjaċini ngħid li konna daqsxejn waħda fl-għama.

Naf li semmejt ċifra, però nerġa' ngħid li napprezza kieku tista' tespandi ftit iktar fuqha.

Minn dawk l-Għawdxin li ġew milquta mill-COVID-19 matul dawn ix-xahrejn, kellna lil xi ħadd li kellu bżonn kura fl-isptar?

Nittamaw li le, Allaħares qatt!

Fost dawk li tilfu ħajjithom kien hemm minnhom li kienu Għawdxin?

Inti għamilt aċċenn għall-Gozo Channel, li huwa l-pont ta' aċċess prinċipali bejn Malta u Għawdex.

Aħna bħalissa qegħdin fiż-żmien tas-sajf u mijiet ta' nies joħorġu u jiġu Għawdex anke bid-dgħajjes privati tagħhom: x'miżuri konna qed nieħdu – jekk konna qed nieħdu – f'dak ir-rigward biex nassiguraw u naraw li dawn in-nies li jidħlu b'mezzi privati ma jkollhomx fuqhom il-COVID-19 u allura b'riskju li jitħalltu mal-komunità lokali u jkomplu jinfettaw iktar nies?

X'konsiderazzjonijiet ħadtu ta' dan?

X'kienu l-miżuri – jekk ħadtu – f'dak ir-rigward?

CHARMAINE GAUCI: Grazzi ta' dawn il-mistoqsijiet.

Rigward l-aġġornamenti, irrid ngħid li huwa tajjeb li nifhmu li meta kienu qed isiru l-aġġornamenti ta' kuljum konna qegħdin nidħlu fid-dettall każ każ, u allura hemmhekk konna qegħdin ngħidu kull każ.

Meta kienu jkunu minn Għawdex, konna qed ngħidu wkoll.

Irridu niftakru li, meta qed tħares lejn epidemoloġija, iżjed ikun importanti fejn kienet il-persuna meta kienet infettata minn dan il-virus.

Il-virus ma jħarisx jekk huwiex Malti jew Għawdxi.

Bħalma għedt, bħalissa, mill-każijiet attivi li għandna, hemm disa' persuni li huma pożittivi.

Ma kellniex imwiet ta' Għawdxin.

Huwa tajjeb li ngħidu li meta nagħtu r-rendikont tal-każijiet tagħna, ikunu l-każijiet totali ta' Malta u Għawdex.

Jekk intom tħossu li hemm il-ħtieġa li fir-rendikont li nagħmlu ta' kull ġimgħa nelenkaw kemm minnhom kienu minn Għawdex, aħna nistgħu naraw li dik l-informazzjoni niġbruhielkom u ngħadduhielkom għall-benefiċċju tan-nies li jixtiequ jkunu jafu din l-informazzjoni.

Semmejt ukoll il-Gozo Channel u anke d-dgħajjes.

Fuq il-Gozo Channel kien hemm diversi miżuri, mill-bidu nett.

Għall-bidu, kien hemm restrizzjonijiet fuq in-nies li jirkbu fuq il-Gozo Channel; però mbagħad rajna li, ladarba naqsu l-każijiet hemmhekk, ma kienx hemm bżonn dawk ir-restrizzjonijiet.

Però, xorta waħda baqgħu ċerti miżuri ta' prevenzjoni, fosthom li l-vapur ma jgħabbix it-total ta' kemm jiflaħ jgħabbi, l-użu ta' sanitiser u, kif semmejt qabel, l-użu obbligatorju wkoll tal-maskri fit-terminal kif ukoll fuq il-vapur.

Rigward dgħajjes li jaqsmu bejn Malta u Għawdex, anke fuq is-sit elettroniku tagħna għandna l-istandards li jirrelataw ma' kif għandhom jittieħdu l-miżuri ta' prekawzjonijiet, li jinkludu prinċipji ta' kemm jistgħu jitgħabbew nies fuq id-dgħajjes, biex hekk tkun tista' dejjem tnaqqas ir-riskju li jista' jkun hemm trażmess minn persuna għall-oħra.

KEVIN CUTAJAR: Prof. Gauci, mill-Għawdxin li sfortunatament intlaqtu mill-COVID-19, kien hemm minnhom każijiet li kellhom jiġu kurati l-isptar?

Rigward il-Maltin u barranin li jiġu Għawdex bid-dgħajjes, huwa veru li huwa importanti li wieħed jara kemm jitgħabbew persuni fuq dawk id-dgħajjes.

Imma jien qed nirreferi għall-punt xħin dawn jinżlu l-art u jitħalltu man-nies.

Jekk kienu qed isiru kontrolli, x'kontrolli kienu jsiru hemmhekk?

CHARMAINE GAUCI: Fuq admissions nista' niġborlok id-data mill-bidu nett kemm kien hemm każijiet li kienu qegħdin jiġu kkurati f'Għawdex.

Però, fir-rendikonti li qed nagħti ta' darba f'ġimgħa ngħidu wkoll jekk kienx hemm każijiet fl-Isptar Ġenerali ta' Għawdex.

Dik tista' tingħata u nista' ngħaddilkom rendikont mill-bidu nett.

Meta inti għandek nies li jinżlu minn fuq id-dgħajjes, bħalma jsir f'Malta jekk ġejjin nies bid-dgħajsa minn Għawdex għal Malta, jew inkella minn Malta għal Għawdex, aħna m'għandniex borduri, jiġifieri ma jsiru ebda verifiki fuq persuni.

L-iktar ħaġa importanti huma l-miżuri ta' konteniment biex kemm jista' jkun in-nies ma jkunux qegħdin jitħalltu flimkien.

Il-miżuri li hemm bħalissa, li jrid ikun hemm id-distanza soċjali, anke fuq il-bajjiet, ir-rakkomandazzjonijiet huma li inti ma jkollokx gruppi ta' nies ta' iktar minn 15-il persuna li jkunu qegħdin flimkien.

Dawn huma miżuri ta' prevenzjoni.

IĊ-CHAIRPERSON: Grazzi.

CLINT CAMILLERI (Ministru għal Għawdex): Nirringrazzjak u nirringrazzja wkoll lill-Professur Gauci tal-aġġornamenti li dejjem tagħtina.

Jekk fhimt tajjeb, il-każijiet attivi li hawn bħala residenti ġewwa Għawdex huwa ta' disgħa.

Tista' l-Professur Gauci tikkonferma dan?

Qed nifhem ukoll li preżentament ma hemm l-ebda pazjent li qiegħed fl-Isptar Ġenerali ta' Għawdex li huwa pożittiv għall-COVID-19.

Jista' forsi wkoll, ta' kull ġimgħa, ikun hemm aġġornament ta' kemm hemm każijiet attivi ġewwa Għawdex?

Qed ngħid dan għaliex anke bħala Ministru għal Għawdex kelli kemm-il darba noħroġ nikkjarifika numru ta' qlajjiet li ħafna drabi, sfortunatament, kienu qegħdin jinxterdu fuq il-midja soċjali, fosthom li waqt il-marċ ta' San Ġorġ kien hemm ħafna każijiet ta' persuni bil-COVID-19, u l-istess waqt il-festival Ħondoq by Night.

Kien hemm qlajjiet li anke jien marid bil-COVID-19, u li s-Segretarjat kollu qiegħed fi kwarantina!

Però, jista' jkun ukoll li kieku forsi min-naħa tagħkom imqar darba fil-ġimgħa tagħtu aġġornament ta' kemm hemm każijiet f' Għawdex, b'hekk inkunu nistgħu nevitaw ċerti qlajjiet, li sfortunatament donnu hemm min jieħu gost ixerridhom.

Jien konvint li sħabi kollha, fuq iż-żewġ naħat tal-Kamra, jaqblu li għandu jkun hemm aġġornament ta' kemm hemm każijiet attivi ġewwa Għawdex.

Dan, apparti bħala informazzjoni ġenerali għall-pubbliku, iservi wkoll ta' serħan il-moħħ, li hemm l-official force li qed jagħti l-informazzjoni korretta, u mhux ikun hemm min ixerred aħbarijiet foloz fl-aħħar mill-aħħar.

Fl-aħħar nett, nirringrazzjak, Prof. Gauci, tax-xogħol siewi li qiegħda tagħmel f'din iċ-ċirkostanza partikolari li pajjiżna għaddej minnha.

CHARMAINE GAUCI: Grazzi, Ministru.

Nixtieq nirringrazzjak u nirringrazzja wkoll lill-Ministeru kollu tal-appoġġ kollu li tagħtuna u ta' kemm naħdmu tajjeb flimkien.

Dan huwa importanti ħafna, Malta u Għawdex l-istess.

Imma, għal ċerti ħteġijiet partikolari, li bl-għajnuna tagħkom dejjem qegħdin ittuna, fosthom l-appoġġ immedjat anke meta rajna li huwa importanti li ntellgħu l-hub hemmhekk, u fi ftit ġranet dan il-hub tlesta.

Hemmhekk aħna qegħdin irressqu iktar is-servizzi lejn in-nies, inkluż dan f'Għawdex.

Allura, issa meta jkun hemm bżonn test, dejjem konna qegħdin naraw li mill-ewwel isiru dawn it-testijiet.

Il-kollaborazzjoni hija importanti ħafna.

Rigward il-punt tal-qlajjiet li qed isiru, bħalma dejjem għedna, huwa importanti ħafna li nisimgħu mill-istatistika uffiċjali li tkun qed toħroġ.

Dawn il-qlajjiet aħna ninvestigawhom xorta għaliex jista' jkun li ma tkunx waslet informazzjoni għandna.

Però nappella biex ma jsirux qlajjiet għalxejn.

Lilna jinvolvilna ħafna xogħol biex ikun investigat x'seta' ġara, jekk kienx hemm xi ħaġa li ma sirniex nafu biha aħna.

Allura nappella biex jekk hemm xi informazzjoni tgħadduhielna u ninvestigaw, però l-qlajjiet jeħdulna ħafna ħin, ħin prezzjuż li rridu nużawh fuq affarijiet oħrajn.

Naqbel magħkom li fl-aġġornament ta' kull ġimgħa li jien nagħti jien nista' nibda naqsam ukoll u nagħti indikazzjoni ta' kemm ikunu dawk il-każijiet attivi li ġejjin minn Għawdex.

Allura hemmhekk ikollkom informazzjoni korretta.

Nikkonferma wkoll li bħalissa, mill-każijiet li għandna, hemm disa' każijiet ġodda, jiġifieri mill-każijiet attivi, li huma 444, disgħa minnhom huma minn Għawdex.

U bħalissa m'hemmx każijiet pożittivi li qed jiġu kkurati fl-Isptar Ġenerali ta' Għawdex.

Rigward l-informazzjoni mill-bidu nett li talab l-Onor.

Cutajar inkunu nistgħu naħdmuhielkom u ngħaddulkom kemm kien hemm każijiet mill-bidu nett ta' din il-pandemija.

Irridu niftakru wkoll li, b'mod simili wkoll, anke f' Malta, meta l-pazjenti nkunu qed inżommuhom fl-isptar, hemm minnhom li nkunu qed inżommuhom l-isptar għaliex vera għandna bżonn il-kura medika, imma ġieli wkoll inżommu nies l-isptar, speċjalment l-Isptar Sir Paul Boffa jew inkella St. Thomas, għaliex ikun hemm ċirkostanzi partikolari.

Pereżempju, waħda minnhom tkun li jkun hemm każ pożittiv ta' persuna li fid-dar tagħha jkun hemm xi anzjani, u din il-persuna ma jkollha mkien fejn toqgħod.

Tgħidli accommodation?

Hemmhekk mhuwiex akkomodazzjoni imma qed nagħtuh il-kura, u qegħdin nevitaw espożizzjoni żejda lil xi ħadd li jkun iktar f'riskju.

Hekk inkunu qed nagħtu l-aħjar kura lill-familja kollha li tkun flimkien.

Meta ninterpretaw in-numru ta' admissions li qed kollna, irridu ninterpretaw ukoll din il-hind sight, fejn aħna ġieli jkollna persuni li jinżammu l-isptar, speċjalment St Thomas, għal raġunijiet ulterjuri, li tkun oltre mill-kura klinika li għandu bżonn il-pazjent li huwa pożittiv.

IĊ-CHAIRPERSON: Grazzi.

L-Onor.

CHRIS SAID: Nirringrazzjak, Sinjura President, u nirringrazzja wkoll lill-Professur Gauci tal-informazzjoni li diġà tatna: però, iktar minn hekk, tax-xogħol enormi li qed isir min-naħa tal-uffiċċju tagħha.

Se nibda fuq il-punt tal-istatistika dwar Għawdex.

L-ispekulazzjonijiet, sfortunatament, jiġru minħabba nuqqas ta' informazzjoni.

U huwa ħażin min jispekula f'dan it-tip ta' sitwazzjonijiet għax mhumiex sitwazzjonijiet taċ-ċajt.

Allura, iva, naqbel mija fil-mija li b'effett immedjat fl-aġġornamenti li jkunu qed jingħataw ikun hemm sezzjoni li titkellem dwar is-sitwazzjoni f'Għawdex.

Għalkemm huwa pajjiż wieħed, kif qalet il-Prof.

Gauci, Għawdex huwa reġjun li huwa separat minn Malta bi ftit baħar; però allura huwa importanti li jkun hemm ukoll l-istatistika uffiċjali.

Dan sabiex isserraħ moħħ l-Għawdxin, imma wkoll biex toqtol numru ta' spekulazzjonijiet li ħlief ħsara ma jagħmlux.

Allura, nissoleċita li f'kull aġġornament li jingħata jkun hemm din is-sezzjoni dwar Għawdex.

It-trasparenza m'hemm xejn isbaħ minnha.

Forsi wkoll li l-problema li nqalgħet hi li kien hemm sitwazzjoni fejn fl-ewwel ġimgħat, bejn Marzu u April, kellna l-aġġornamenti kuljum dettaljati, kważi kważi każ każ, imbagħad morna għal perjodu fejn kien hemm silenzju totali, ma kien hemm ebda aġġornament, u issa morna għal aġġornament ta' darba fil-ġimgħa.

Allura, dan minnu nnifsu jista' jqajjem numru ta' mistoqsijiet u jagħti lok għal spekulazzjonijiet li, kif għedt, mhumiex f'lokhom u m'għandhomx isiru għaliex ħlief ħsara ma jagħmlux.

Inti spjegajt li preżentament hemm disa' każijiet attivi f'Għawdex u m'hemm ħadd li qiegħed fl-Isptar: forsi tista' tgħidilna mill-ewwel ta' Lulju sal-lum, f'dawn l-aħħar xahrejn, kemm kien hemm każijiet totali li ġew diagnosed pożittivament ġewwa Għawdex u kemm minn dawn fiequ.

B'hekk ikun hemm stampa ta' dawk li ħarġu pożittivi u llum ħarġu minnha fl-aħħar xahrejn, biex insejħulha hekk, fil-mewġa li bdiet mill-bidu ta' Lulju 'l quddiem, fejn rajna numri li kienu kbar, li issa, kif spjegajt inti, qegħdin jistabbilizzaw.

Dak huwa sinjal tajjeb.

Norbot magħha: forsi tista' tgħidilna wkoll illum, waqt li qed nitkellmu, kemm hemm pazjenti fl-ITU li huma bil-COVID-19 fl-Isptar Mater Dei u fl-Infectious Desease Unit tal-istess sptar.

Il-każijiet li kien hawn f'Għawdex kienu ġejjin minn clusters?

Irriżultalkom li kienu ġejjin minn clusters jew kenux sporadiċi, jiġifieri kienu każ 'l hawn u 'l hemm jew inkella rriżultax li kien hemm xi cluster partikolari?

Fil-preżentazzjoni li tajt spjegajt li kien hemm clusters li kienu ġejjin minn postijiet ta' divertiment f'Malta, anke minn xi marċi: kien hemm clusters li rriżultaw f'Għawdex, anke jekk kienu clusters żgħar ta' numri ferm iżgħar minn dawk li kienu f'Malta?

Rigward il-swab tests f'Għawdex, irrid ngħid li l-ammont ta' swab tests li qed isiru llum jidher li żdied fuq dak li kien qed isir bejn Marzu u Mejju.

Kien hemm ġranet li leħqu anke t-3,000, jekk m'iniex sejjer żball.

In-numru ta swabs f'Għawdex, bħala medja, kemm qed ikun mill-bidu ta' Lulju sal-lum?

Mhux ġurnata b'ġurnata, imma n-numru totali ta' swab tests li qed isir miċ-ċentru tax-Xewkija ta' ħdejn il-Heliport.

Rigward id-djar tal-anzjani f'Għawdex, kemm dawk immexxija mill-Gvern u mill-privat, x'inhuma r-regolamenti li daħlu fis-seħħ?

L-iktar importanti, x'tip ta' infurzar hemm?

Min huwa responsabbli mill-infurzar biex jara li dawk ir-regolamenti qed jiġu attwati?

Naħseb li taqbel miegħi li fost l-iktar nies vulnerabbli huma l-anzjani.

Rajna li l-imwiet li kellna fl-aħħar ġranet huma ta' anzjani li sfortunatament tilfu ħajjithom bil-COVID-19, u allura hemm bżonn il-prevenzjoni biex ma nħallux il-virus jidħol fid-djar tal-anzjani anke f'Għawdex.

Iktar importanti mir-regolamenti, x'infurzar qed isir?

Ir-regolamenti huma importanti; però, fl-opinjoni tiegħi, iktar mir-regolamenti huwa importanti l-infurzar.

B'hekk nassiguraw li d-djar tal-anzjani u l-anzjani tagħna jibqgħu mhux mimsusin.

Punt ieħor huwa dwar it-teleworking.

Aħna għandna madwar 3,500 ħaddiem Għawdxi li jaħdmu f'Malta.

Dawn ovvjament biex imorru għax-xogħol iridu jirkbu l-vapur u mbagħad iridu jirkbu minibus f'Malta, ħafna minnhom f'confined space ma' xulxin f'minibus biex imorru għax-xogħol f'uffiċċju jew fuq il-post tax-xogħol.

Id-Dipartiment qed jagħti pariri biex, tal-inqas għal numru ta' ġranet, dawn il-ħaddiema Għawdxin dak ix-xogħol li jistgħu jagħmlu minn Għawdex stess ikunu jistgħu jagħmluh mid-dar jew minn dipartiment f'Għawdex, biex allura jnaqqsu l-ivvjaġġar anke f'confined spaces, bħalma huma t-trasport pubbliku jew minibuses, tal-inqas jekk mhux il-ġimgħa kollha, għal numru limitat ta' ġranet matul il-ġimgħa, biex dejjem tnaqqas ir-riskju?

Hawnhekk qed nitkellmu fuq kwart tal-workforce Għawdxija li taħdem ġewwa Malta.

L-aħħar punt huwa dwar il-Gozo Channel.

Nafu li l-Gozo Channel huwa l-mod kif jaqsmu l-Għawdxin lejn Malta u l-Għawdxin u l-Maltin lejn Għawdex.

Dan is-sajf kien hemm enfasi ġusta biex numru ta' Maltin jieħdu l-vakanza tagħhom ġewwa Għawdex.

Inti spjegajt li issa fost il-postijiet fejn l-użu tal-maskra huwa mandatorju huwa fuq il-vapuri tal-Gozo Channel.

Hawn ukoll, l-infurzar ta' dawn ir-regolamenti mandatorji, li jridu jiġu segwiti bilfors, min qed jagħmlu?

Is-Supritendenza hija komda u kuntenta bit-tip ta' infurzar li qed isir fuq il-vapuri tal-Gozo Channel?

CHARMAINE GAUCI: Bażikament fuq l-aġġornamenti diġà għamilt nota biex inkunu nistgħu nagħtukom informazzjoni dwar il-każijiet attivi kif ikunu, u nkunu nistgħu nisseparaw dawk li jkunu ġejjin minn Malta u minn Għawdex.

Rigward data dwar kemm kien hemm numru ta' każijiet Għawdex mill-bidu nett, kemm kienu qed isiru swab tests kuljum u kif kienu l-clusters inkun nista' ngħaddilkom l-informazzjoni.

Irrid nitlob lin-nies biex jaħdmuhieli biex inkun nista' ngħaddihielkom.

Għad-djar tal-anzjani ta' Malta u Għawdex qegħdin naħdmu fil-qrib mal-Ministeru responsabbli mill-anzjani u anke ma' dak id-Direttorat li huwa responsabbli għal-liċenzjar tad-djar tal-anzjani.

Aħna għandna sitwazzjoni fejn għandek l-anzjani li huma l-iktar vulnerabbli, speċjalment dawk l-anzjani li jkunu qegħdin f'dar tal-anzjani, għaliex hemmhekk inti, jekk ma tieħux il-prekawzjonijiet meħtieġa, hemm riskju li jista' jiġi trasmess minn persuna għall-oħra.

F'dawn l-aħħar ġimgħat smajtu anke b'dar tal-anzjani hawn Malta fejn kellna numru ta' każijiet.

Allura, eżatti kif rajna li bdew telgħin il-każijiet daħħalna iktar miżuri strinġenti.

Min-naħa tagħna nagħmlu rakkomandazzjonijiet li huma bbażati fuq l-evidenza u huma jkunu qed jimplementawhom.

Waħda mill-iktar miżuri strinġenti li kellna nagħmlu hija li l-viżitaturi jkunu qegħdin jaraw lill-anzjani qraba tagħhom minn wara l-perspex.

Dan għax, filwaqt li kellna numru qawwi ta' trażmissjonijiet fil-komunità, ma nistgħux inkunu qegħdin nesponu lill-viżitaturi li qegħdin fil-komunità u li allura jista' jkollhom il-virus u jgħadduh lill-anzjani.

Barra minn hekk għamilna strict infection control measures fil-postijiet tal-anzjani, fosthom l-użu tal-maskri u anke li jkun hemm kontrolli fuq l-istaff, li għandhom jużaw il-PPE li huwa bżonnjuż, u anke bil-ħasil tal-idejn regolari, biex jekk ikun hemm każ jinqabad mill-ewwel.

Dan huwa importanti ħafna.

Dawn ir-rakkomandazzjonijiet u anke l-infurzar ta' miżuri joħorġu wkoll minn dik l-entità li hija responsabbli mir-regolamentazzjoni u l-liċenzjar tad-djar tal-anzjani.

Rigward it-teleworking, sa mill-bidu nett enfasizzajna li jekk inti għandek entità li ċertu xogħol jista' jsir bit-telework, l-impjegati flimkien mal-management ikunu qegħdin jiftehmu wkoll fuq strateġija kif huma jistgħu jaħdmu.

Din tgħodd għal Malta, kif ukoll għal Għawdex.

Inti għandek nies li jkunu qegħdin jirkbu t-trasport pubbliku – hemmhekk ukoll hemm il-kontrolli.

Jekk inti għandek postijiet fejn tista' taħdem bit-telework, dak jista' jsir, dejjem bi ftehim ma' min qed iħaddem għaliex huwa jaf x'inhuma l-aħjar ċirkostanzi li jkun jista' jaħdem bihom.

Rigward il-Gozo Channel, bħalma semmejt, diġà semmejna l-miżuri.

L-infurzar tagħhom qed isir minn Transport Malta u mil-LESA.

Rigward is-sitwazzjoni ta' admissions li għandna bħalissa, l-aħħar data li għandna hija li fl-IDU hemm seba' persuni, l-ITU hemm persuna waħda, fl-Isptar St Thomas għandna 14-il persuna, u fl-Isptar Sir Paul Boffa għandna disa' persuni.

Bħalma semmejtilkom, qegħdin taraw numri pjuttost naqra ikbar fl-Isptar Sir Paul Boffa, kif ukoll fl-Isptar St Thomas, li jindikaw is-sitwazzjoni li jkollna nies li jkollhom bżonn ikunu rikoverati l-Isptar minħabba raġunijiet ulterjuri mis-sitwazzjoni klinika tal-persuna.

IĊ-CHAIRPERSON: Grazzi.

Ngħaddu issa għall-intervent tal-Ministru Refalo.

ANTON REFALO (Ministru għall-Politika Agrarja u Sajd, Drittijiet tal-Annimali u Protezzjoni tal-Konsumatur): Prof Gauci, grazzi lilek u lill-frontliners kollha tax-xogħol li qegħdin tagħmlu fl-interess tagħna.

Fil-bidu tal-pandemija kienu ħarġu struzzjonijiet biex ċertu tip ta' mediċina għal dawk il-persuni li huma anzjani u dawk li huma vulnerabbli tintbagħat mill-Isptar Mater Dei għall-Isptar ta' Għawdex, u mbagħad jiġbruha minn hawn.

Wara l-ewwel mewġa apparentament din il-miżura importanti nqatgħet u s-servizz m'għadux jingħata: tista' tara li dan is-servizz ikompli jingħata lil dawn il-persuni anzjani u vulnerabbli?

Ma jistax ikun li dawn ikollhom jitilgħu Malta għal ħames minuti biex jiġbru mediċina u jerġgħu jinżlu.

Hekk tkun qiegħed tesponihom ukoll għar-riskju tat-traġitt, li jridu jmorru l-Isptar Mater Dei u jiġu lura.

Din kienet miżura tajba ħafna u ma nafx għaliex f'daqqa waħda, wara l-ewwel mewġa, spiċċa biex inqata' s-servizz!

CHARMAINE GAUCI: Filkaż niċċekkja eżattament fuqha.

Dawn huma mediċini tal-POYC jew inkella jinġabru speċifikament mill-Isptar Mater Dei?

ANTON REFALO: Ċerti tip ta' mediċini li kienu jinġabru mill-Isptar Mater Dei b'mod dirett.

Meta bdiet il-pandemija, ingħata s-servizz li dawn jintbagħtu l-Isptar Ġenerali ta' Għawdex.

Wara l-ewwel mewġa ġie sospiż is-servizz u ma reġax ingħata.

Ma jistax ikun li dawn il-persuni joqgħodu jmorru Malta f'din is-sitwazzjoni, jgħaddu ġurnata hemmhekk għal ħames minuti, jiġbru l-mediċina u jerġgħu jmorru Għawdex, speċjalment l-anzjani.

CHARMAINE GAUCI: Niċċekkjalek fuqha u nkunu nistgħu naraw x'inhija s-sitwazzjoni wkoll.

ANTON REFALO: Importanti għax din qed toħloq tbatija kbira lil dawn l-Għawdxin li huma anzjani u vulnerabbli.

Dawn jiddejqu, jibżgħu jmorru Malta.

CHARMAINE GAUCI: Se nidħol fiha u niċċekkjalek fuqha.

ANTON REFALO: Nitolbok tinformana fuq din il-biċċa xogħol.

CHARMAINE GAUCI: Grazzi.

IĊ-CHAIRPERSON: Prof. Gauci, l-ewwel nett, ningħaqad mal-Onor.

Membri dwar il-ħtieġa li jkollna l-informazzjoni li tkun fil-ħin għaliex b'hekk inkunu nistgħu ninnewtralizzaw l-ispekulazzjoni u naċċertaw irwieħna li dik l-informazzjoni tkun korretta u reali, u allura wieħed ikun jista' jiggwida ruħu aħjar u jkun jista' jkun iktar seren.

Allura, naprezza ħafna li mil-lum 'il quddiem se tibda tagħti l-informazzjoni speċifika dwar Għawdex biex anke aħna nkunu nafu fejn aħna.

Hawn ukoll spekulazzjoni dwar il-fatt li għandna numru pjuttost contained.

Kien hemm l-argument li hawn numru żgħir għaliex forsi mhux qed jiġu eżaminati biżżejjed nies.

Allura huwa importanti li anke tingħata informazzjoni dwar in-numru ta' swab tests li qegħdin isiru biex dak li jkun ikun jaf ukoll li qed isir eżerċizzju estensiv, qed jiġu eżaminati eluf ta' Għawdxin, u allura mhuwiex il-każ li għandek numru żgħir għaliex mhux qed isiru biżżejjed testijiet.

Naħseb li dak huwa messaġġ li jrid jitwassal, inkomplu nwasslu u kemm jista' jkun ninkoraġġixxu iktar nies biex jersqu 'l quddiem u jagħmlu s-swab test.

Punt important li qam hawnhekk mill-Onor.

Said huwa inkonnessjoni mal-ħaddiema Għawdxin.

Aħna bħala Kumitat ukoll ressaqna proposta biex iktar ħaddiema Għawdxin ikunu jistgħu jaħdmu ġewwa Għawdex.

Però, ovvjament, fil-kuntest tal-COVID-19 dan jagħmel iktar sens, huwa iktar importanti minħabba t-tixrid.

Però ukoll, apparti l-ħaddiema, għandna tħassib hawnhekk ġewwa Għawdex dwar id-diskussjonijiet li għaddejjin bħalissa dwar il-protokolli meħtieġa fis-settur edukattiv mal-ftuħ tal-iskejjel.

Din hija xi ħaġa li hija qisha pertinenti iktar għal Għawdex minħabba d-daqs tal-iskejjel u l-klassijiet tagħna.

Allura, forsi tagħtina xi informazzjoni dwar diskussjonijiet li għaddejjin, però dejjem limitatament għal Għawdex.

Qam il-punt ukoll dwar il-persuni vulnerabbli.

Il-persuni vulnerabbli huma l-anzjani u persuni li għandhom kondizzjonijiet, jiġifieri qed nitkellmu fuq firxa mhux żgħira tal-popolazzjoni.

Aħna, filwaqt li meta nitkellmu fuq il-popolazzjoni ta' anzjani fuq bażi nazzjonali f'Malta inġenerali, għandek wieħed minn erba' persuni li huwa anzjan, f'Għawdex għandek persuna minn tlieta, u allura għandek id-demografija li dik l-age group hija iktar ikkonċentrata.

Apparti però l-miżuri li jittieħdu fl-istituzzjonijiet relatati mal-kura fit-tul, għandna wkoll is-servizzi fil-komunità.

Hawnhekk qed nitkellmu fuq is-servizzi li jingħataw lill-anzjani tagħna, il-morda tagħna ġewwa d-djar tagħhom stess, ġewwa l-komunitajiet, u allura wieħed jistaqsi x'miżuri qed jittieħdu biex naċċertaw irwieħna li meta l-persuni qed jieħdu s-servizz ġod-djar tagħhom qed ikunu protetti mir-riskji mingħand min jiġi biex jagħtihom is-servizz.

L-Onor.

Refalo semma l-punt tal-mediċini.

Apparti dawn il-każijiet li semma l-Ministru Refalo kellna wkoll, pereżempju, is-servizzi li jingħataw lill-persuni li qegħdin fuq kura terminali ġod-djar tagħhom, bħas-servizzi tal-Hospice, u dan l-aħħar minħabba l-imxija tal-COVID-19 stajna nikkonstataw każijiet fejn il-kura fil-komunità forsi ma kenitx qed tingħata daqshekk regolari bħalma kienet qabel, u allura għad-detriment tal-benefiċjarji tas-servizz.

Forsi bħala Sovrintendenza tas-Saħħa tistgħu tidħlu wkoll biex tistabbilixxu protokolli li jissiguraw servizz li jkun iktar sikur, kemm għall-benefiċjarju kif ukoll għal min jipprovdih, però li jkun hemm servizzi li jkunu iktar frekwenti għax f'dawn il-każijiet hemm ċirkostanzi mhux biss ta' tbatija psikoloġika, imma anke ta' tbatija fiżika, u allura huma servizzi importanti ħafna.

Ningħaqad ukoll mal-kollegi tiegħi dwar it-tħassib li jista' jkun hawn inkwantu għall-infurzar.

Għawdex jiddependi mit-turiżmu; kontinwament għaddejjin bi spinta biex ikun hemm moviment ta' turiżmu domestiku, turiżmu intern, speċjalment biex in-nies jiġu Għawdex għax l-ekonomija tagħna tiddependi minn dan l-influss.

Però, ovvjament, fl-istess waqt irridu nassiguraw li jkun hemm ir-responsabbiltà.

Allura l-messaġġ li rridu nwasslu, anke permezz ta' dan il-Kumitat huwa li, iva, Għawdex, għandu bżonn it-turiżmu domestiku, għandu bżonn ukoll li jkun hemm dan l-influss, però ovvjament irid ikun hemm bilanċ u trid tkun ir-responsabbiltà ta' dawk kollha li jiġu ġewwa Għawdex u jkun hemm is-salvagwardji f'posthom biex kemm jista' jkun nimminimizzaw ir-riskju.

Allura d-diskussjoni li konna qegħdin nagħmlu rigward il-miżuri fuq il-Gozo Channel – però anke dak li semma l-Onor.

Cutajar – biex ikun hemm is-serħan tal-moħħ li l-imxija tal-COVID-19 tkun taħt kontroll.

Fl-aħħar mill-aħħar, iktar ma jkun hawn ċertezza iktar dak li jkun ikun jista' jiffunzjona u jopera b'mod normali.

Hija normalità ġdida li rridu naddattaw għaliha għax ma jistax ikun li kulħadd ikun segregat.

Però, hemm il-messaġġ tar-responsabbiltà li għandu jibqa' u għandu jkun hemm.

Jiġifieri, min-naħa tagħna ningħaqdu mal-Uffiċċju tiegħek, mal-messaġġ tiegħek li dejjem tagħti biex inkunu responsabbli.

Fl-aħħar nett, nixtieq nirringrazzja lilek u lit-tim kollu tiegħek tal-ħidma kontinwa u ta' dak kollu li rnexxielkom takkwistaw u tilħqu, tar-riżultati tajba li rnexxielkom tilħqu f'dawn l-aħħar xhur.

Però, ovvjament, waħedhom intom dan ma tistgħux tagħmluh għax tridu l-koperazzjoni ta' kull persuna li hawn ġewwa pajjiżna, kemm il-kbir u kemm iż-żgħir.

Allura, filwaqt li nagħtik l-opportunità biex tagħlaq, inkunu wkoll nistgħu ngħaddu anke għall-mistednin li jmiss, jekk m'hawnx iktar mistoqsijiet.

Għandkom iktar mistoqsijiet?

Tajjeb.

Prof. Gauci, nitolbok tagħmel il-kummenti konklussivi tiegħek biex inkunu nistgħu mbagħad nipprosegwu bil-laqgħa.

Grazzi.

CHARMAINE GAUCI: Grazzi, Sinjura President, napprezza ħafna.

F'isem it-tim kollu, aħna qed nagħmlu ħilitna kollha, però rridu l-għajnuna ta' kulħadd u kulħadd irid jikkopera.

Aħna nistgħu niggwidaw, u r-responsabbiltà qiegħda fil-livelli kollha, individwali, komunità u anke fuq il-Ministeru għas-Saħħa, imma anke fuq il-Gvern kollu.

Fuq l-informazzjoni, bħalma wegħedtkom, nista' nibda nagħti informazzjoni anke x'ikun qed jiġri f'Għawdex kull nhar ta' Ġimgħa meta nkun qiegħda nagħmel il-briefing tiegħi.

L-informazzjoni li tlabtuni nkun nista' ngħid lid-Data Management Team tagħna biex ikunu jistgħu jgħadduli l-informazzjoni u nkun nista' ngħaddihielkom, flimkien ma' dettalji wkoll ta' kif kienu l-każijiet sa mill-bidu tal-pandemija, u anke n-numru ta' swab tests li qed isiru f'Għawdex.

Reġgħu issemmew l-iskejjel, u aħna se nkunu qegħdin proprju nippubblikaw il-linji gwida biex l-iskejjel jkunu qegħdin jimxu fuq dawk il-prinċipji li semmejt qabel.

Huwa importanti li dawn huma prinċipji li nafuhom mill-evidenza li nafu s'issa għaliex, bħalma tafu, fil-maġġor parti ta' pajjiżi l-iskejjel għalqu hekk kif bdiet il-pandemija, bħalma ġara l-istess hawn Malta, u allura esperjenza ma tantx hemm.

Għalhekk, aħna rridu nibqgħu nitgħallmu dejjem u nkunu nistgħu naraw x'qiegħed jiġri.

Però, il-fatt li t-tfal għandhom id-dritt għall-edukazzjoni kulħadd jifhimha, u allura kulħadd irid jagħmel l-almu tiegħu biex nibqgħu nnaqqsu l-każijiet kemm nistgħu.

Imma, anke abbażi tal-evidenza li nafu biha, l-iskejjel ikunu jistgħu jieħdu l-punti minn dawn il-linji gwida biex ikunu jistgħu japplikawhom.

Semmejt ukoll is-servizzi li jingħataw lil diversi persuni, speċjalment lill-anzjani fid-djar.

Din ġiet diskussa wkoll mal-Ministeru responsabbli mill-anzjani.

Aħna nħossu li ġaladarba din hija sitwazzjoni li ġejja fit-tul, u nafu li dawn l-persuni għandhom bżonn dawn is-servizzi – hemm minnhom servizzi mediċi u hemm oħrajn servizzi ta' għajnuna – allura ħassejna li dawn is-servizzi għandhom jibqgħu għaddejjin.

Però, għal min vera għandu bżonn, jiġifieri jkun qed jitlob il-persuna li jkollha bżonn kontinwità ta' dawn is-servizzi, imma dejjem isiru l-prekawżjonijiet, bħaż-żamma tad-distanza soċjali minn dik il-persuna, il-ħasil tal-idejn b'sanitisers, u anke permezz tal-użu tal-maskri.

Huwa importanti ħafna li, ladarba se ddaħħal lil xi ħadd minn barra d-dar tiegħek, iżżomm f'moħħok li dik il-persuna kienet fil-komunità u allura dejjem trid tassumi li dan jista' jkollu l-virus u tieħu l-prekawzjoni.

Fuq is-servizzi għal Għawdex, din dejjem kienet il-ħidma tal-Ministeru li aħna nqarrbu iktar is-servizzi lejn Għawdex, u allura rridu nkomplu nsaħħu li s-servizzi jibqgħu jingħataw b'mod li huwa l-iktar sikur.

Min-naħa tiegħi, l-ewwel nett, nixtieq nirringrazzjakom ta' din l-opportunità li nkun nista' nwassal din l-informazzjoni u anke niddiskutu x'qiegħed jiġri proprju f'Għawdex.

Aħna kwalunkwe rakkomandazzjonijiet li dan il-Kumitat joħroġ bihom nilqgħuhom b'idejna miftuħin ħalli nkomplu ntejbu s-sitwazzjoni tal-COVID-19 kemm f'Malta kif ukoll f'Għawdex.

ANTON REFALO: Prof. Gauci, ippermettili waħda, ħu paċenzja.

Waħda mill-mediċini, pereżempju, qaluli li hija l-Lenalidomide tal-50mg.

CHARMAINE GAUCI: Tajjeb, grazzi.

IĊ-CHAIRPERSON: Grazzi, Prof. Gauci, talli kont magħna, u nibdew nistennew il-briefing ħalli tinformana dwar Għawdex.

Grazzi ħafna.

Ngħaddu issa għall-intervent li jmiss.

Għandna lil Dr Nadine Delicata u lis-Sur Joseph Fenech minn Steward Healthcare Malta.

Nistedinkom tingħaqdu magħna, jekk jogħġobkom.

Qed nifhem li għandna PowerPoint presentation, hux hekk?

Nistaqsikom jekk għandkomx xi oġġezzjoni li l-materjal li se turuna u tipprovdulna jkun aċċessibbli għall-pubbliku?

Nistgħu nagħtuh jekk niġu mistoqsijin għalih?

DR NADINE DELICATA: M'hemmx oġġezzjoni.

Grazzi lilkom.

Bonġu lil kulħadd.

Grazzi tal-istedina u tal-opportunità li nipprovdu update mill-aħħar preżentazzjoni.

L-aħħar preżentazzjoni għadha relevanti, fis-sens li kien fiha ħafna dettall, kważi kważi sala b'sala, tax-xogħlijiet li saru ġewwa l-Isptar ta' Għawdex.

Ovvjament, jien ma erġajtx irrevedejt dak il-livell ta' dettall.

Dik il-preżentazzjoni għadha disponibbli jekk xi ħadd ikun jixtieqha.

Illum se nippreżenta lill-Kumitat:

Din il-preżentazzjoni hija aġġornament fuq ix-xogħol li sar prattikament minn Mejju, meta kienet saret il-preżentazzjoni, sal-lum.

Irrid nippreċiża fuq il-mistoqsijiet li saru lill-Prof.

Gauci li minn din l-aħħar imxija, mill-1 ta' Lulju 'l hawn, admissions fil-wards tal-Campus pożittivi bil-COVID-19 ma kienx hemm.

Naf li saret il-mistoqsija.

Kif dejjem għedna, bażikament aħna qed nibqgħu nimmonitorjaw is-sitwazzjoni, kemm dik nazzjonali, kif ukoll dik globali.

Qabel, meta kellna l-ewwel imxija u, biex ngħid hekk, kien hawn ċertu nuqqas ta' preparament fil-pajjiż kollu, anke fuq direzzjoni tad-Diviżjoni tas-Saħħa, ħafna xogħol tal-Isptar – mhux tagħna biss imma ta' kullimkien – kien ġie curtailed u konna qegħdin naraw l-emerġenzi biss.

Bażikament, issa qed ngħixu normalità ġdida, jew dik li jsejħu new normal, fejn aħna qegħdin nagħmlu dak kollu li hu possibbli biex noffru s-servizzi kollha tal-isptar, b'mod sikur safejn hu possibbli, waqt li nibqgħu ggerjati li nikkejterjaw għall-COVID-19.

U dan qed nagħmluh billi ħadna pożizzjoni soda ħafna li niżolaw kemm kull min jidħol l-Isptar, li huwa admission jew query admission, li jrid jiġi swabbed u jinżamm f'post sikur biex, qabel ma jiġi rilaxxat f'sala ġenerali, inkunu ċerti li dan qed jittestja negattiv u hekk nimmitigaw l-espożizzjoni għall-pazjenti li diġà qegħdin l-Isptar, kif ukoll għall-istaff tagħna.

Sintendi, ħadna miżuri oħrajn sabiex il-query COVIDS u l-COVID-positives ukoll jinżammu f'postijiet separati, u għal darb'oħra dan biex dejjem nimmitigaw l-espożizzjoni.

Irrid insemmi li l-parent company tagħna, kif jaf kulħadd, hija Steward Health Care li hija bbażata l-Amerika.

Irrid ngħid li kienu għajnuna kbira ħafna, kemm fl-ewwel imxija, u anke issa.

Mill-bidu nett, fl-Isptar Ġenerali ta' Għawdex ħloqna contingency task force jew tactical team li baqa' jiltaqa' b'mod regolari.

It-tmexxija ta' Steward, kemm ta' Malta, kemm tal-International, kif ukoll tal-Amerika, huma f'kuntatt regolari biex ikunu ċerti li kwalunkwe livell ta' sapport ikun jista' jiġi offrut b'mod immedjat.

U issa nispjega kif svolġa dan is-sapport.

Kif għedt ukoll, bħalissa t-tim ta' Għawdex qed jiffoka fuq in-normalità l-ġdida, li l-mira tagħha hi li noffru s-servizzi kollha tal-isptar kemm jista' jkun possibbli dejjem b'mod li huwa sikur, kemm għall-pazjenti kif ukoll għall-istaff tagħna, għax ma rridux ninsew li anke staff ikollna min hu vulnerabbli, u oħrajn li għandhom nies vulnerabbli d-dar, u allura aħna obbligati li nipproteġu lilhom ukoll.

Aħna qed nagħmlu dan waqt li nibqgħu ggerjati biex, jekk tiġi mxija oħra ta' Coronavirus, inkunu f'pożizzjoni li nistgħu nittrattaw b'żewġ cohorts, ħalli ngħid hekk.

Kif spjegajt l-aħħar darba, aħna l-isptar għandna search plan measures, jiġifieri s-sigriet tal-Isptar ta' Għawdex li jkun flessibbli, fis-sens li għalkemm jien nista' nikkejterja għal iktar minn 100 sodda għall-COVID-19, u sa 25 sodda b'ventilator għall-COVID-19, ovvjament dawn m'għandix bżonnhom illum, imma huwa importanti li bnejna din il-flessibbiltà fil-pjan ta' kontinġenza tagħna.

Irrestrinġejna l-aċċess.

L-ewwel l-Onor.

Said semma anke l-importanza li nipproteġu n-nies vulnerabbli u l-anzjani.

Fil-fatt, kull fejn għandna nies anzjani d-dħul tal-vizitaturi qed isiru b'mod miftiehem mad-Dipartiment tas-Saħħa skont linji gwida li ħarġu huma, li bażikament isiru b'appuntament li jkun skedat minn qabel.

Hemm barriera bil-perspex, u kull min jidħol l-isptar irid jilbes maskra, jew visor, jew it-tnejn.

F'perjodi ta' lockdown fejn irrestrinġejna d-dħul tal-viżitaturi, aħna nvestejna f'tagħmir elettroniku biex il-qraba jkunu jistgħu jċemplu lill-qraba tagħhom.

Dan sar bi ftehim mal-Awtorità lokali tas-Saħħa.

Aħna dejjem nibqgħu nimxu id f'id mal-Prof.

Gauci u l-kollegi tagħna fl-Isptar Mater Dei, kif ukoll dawk fis-Saħħa Pubblika, u naraw li jibqa' għaddej it-taħriġ tal-istaff u, kif għedt qabel, nissapportjaw l-istaff li huma vulnerabbli billi daħħalna sistemi li permezz tagħhom ikunu jistgħu jaħdmu jew sigħat differenti jew minn postijiet li mhumiex kliniċi u allura nnaqqsulhom l-espożizzjoni, kif ukoll ikunu jistgħu jaħdmu mid-dar.

Anke għat-taħriġ daħħalna sistema biex ikunu jistgħu jkunu ma' sħabhom b'mod virtwali mid-dar.

Min-naħa ta' Steward Health Care irrid ngħid li tawna ħafna sapport fuq crisis management, fuq strateġiji ta' trattament, isolament u konteniment, kif ukoll fuq kif nużaw il-Personal Protective Equipment.

Għenuna ħafna ukoll – u din semmejtha anke l-aħħar darba – biex Għawdex irnexxielu jakkwista 25 ventilator ġdid fi żmien meta kien hawn nuqqas mad-dinja kollha.

Jiġifieri ma kenitx faċli, użajna l-medja li għandu Steward Health Care, li għandu 40 sptar l-Amerika, u allura għandu supply chain kbira ħafna.

U dawn għenuna b'top of the range ventilators tal-marki GE u Philips fiż-żmien meta d-dinja kollha kienet qed tfittex il-ventilators.

L-istess ġara fuq personal protective equipment.

Illum nista' ngħid li għandna rasna mistrieħa li għandna ħażna ta' personal protective equipment għal kulma jista' jinqala'.

Sistema oħra interessanti ħafna kienet din tal-EITU, fejn bażikament l-ITU tal-COVID-19 ġie amalgamat ma' sistema li għandhom fl-isptarijiet tal-Amerika, fejn hemm central console, jiġifieri hemm tim ta' speċjalisti tal-ITU li jkun anestetisti u intensivisti li huma disponibbli 24 siegħa.

U dan ġie amalgamat permezz ta' sistemi ta' elettronika biex l-anestetisti tagħna hawnhekk dejjem ikollhom is-sapport ta' xi ħadd li huwa tal-istess speċjalità tagħhom.

Din għamilniha anke għax milli rajna l-Italja ħafna mit-tobba li mardu kienu dawn l-anestetisti stess, li ovvjament huma l-iktar li jittrattaw ma' nies l-iktar morda mill-COVID-19 minħabba mard respiratorju.

Din ħadmet tajjeb ħafna u lilna tatna wkoll serħan il-moħħ li, jekk aħna jkollna restrizzjoni – ħalli ngħid hekk – fis-supply ta' tobba, jkollna dan il-backup li jserraħ ras l-ispeċjalisti tagħna.

Kif spjegajt l-aħħar darba, nistgħu nitilgħu sa 25 sodda COVID-ITU, u sa mal-120 sodda fil-COVID Infectious Disease Unit.

L-infrastruttura tal-isptar ġiet mibdula biex dawn is-sodod kollha jkunu koperti b'negative pressure system u sistema ta' air changes per unit.

Jien m'inix inġinier, però dan jiżgura li l-arja tiġi ċċirkolata u tinbeżaq 'il barra fuq bażi regolari, anke biex il-virus ma jinfirixx.

Bħalissa qed naħdmu mill-Outpatients biex noffru s-servizzi tal-emerġenza.

Hemmhekk hemm 13-il cubicle, li jista' jitla' sa 25, u l-outpatient qed jingħata mill-Iskola Medika ta' Barts, u din konna għamilniha biex kemm jista' jkun pazjenti li m'għandhomx għalfejn jidħlu l-isptar, speċjalment pazjenti vulnerabbli li għandhom bżonn trattament tal-onkoloġija li huma immune suppressed, eċċ., narawhom f'ambjent fejn kemm jista' jkun ma jiġux esposti għall-COVID-19.

Kif għedt qabel, ipprovdejna t-tagħmir, l-ilbies protettiv, kif ukoll ħafna ħafna tagħmir ieħor li għandu x'jaqsam mal-COVID-19.

Jien semmejt il-ventilators, imma magħhom hemm patafjun ta' tagħmir ieħor, fosthom monitors u nxtraw żewġ magni speċjalizzati għar-renal dialysis, dejjem fuq pariri tekniċi minn barra.

Warrabna wkoll 70 resident biex kemm jista' jkun ma jiġux esposti għall-clinical areas fl-isptar u, kif tafu, dawn qegħdin f'faċilità oħra.

Irranġajna wkoll ħafna supporting areas, bħat-teatri fejn jiġu mwellda t-tfal, ir-Renal Dialysis, il-laboratorju u l-mortwarja.

Dan dejjem b'kollaborazzjoni sħiħa mal-Awtoritajiet tas-Saħħa, mal-Prof.

Gauci u t-tim tagħha, u mal-kollegi tagħna tal-Isptar Mater Dei.

Sar ukoll ħafna investiment fi critical plant, jiġifieri fil-mechanical and engineering biex inżidu l-kapaċità tal-isptar, insaħħu s-sistemi kemm għal vakum, għall-ossiġnu, kif ukoll għall-medical area.

Hawnhekk hawn breakdown tas-sodod, li diġa spjegajt, jiġifieri s-sodod li kellu l-isptar normali bis-sodod li jista' jitla' għalihom illum.

Irrid ngħid li normalment, bħala ratio ta' ventilators ma' popolazzjoni, jkun hemm 20 ventilator għal kull 100,000 popolazzjoni, jiġifieri qed ngħid ventilator għal kull 5,000 ruħ.

Aħna għandna 30 ventilator għal popolazzjoni ta' bejn 30,000 u 40,000 ruħ.

Żgur li l-poplu Għawdxi m'għandux għalfejn jinkwieta li m'hawnx supply ta' ventilators fuq il-gżira ta' Għawdex.

Bħala ossiġnu, f'Mejju kont għedtilkom li se jiġi nstallata sistema ġdida għal Għawdex.

Din ġiet installata issa, għandna ċilindru ta' 20,000 litru, ċilindru li jieħu riserva ta' liquid oxygen, li kumbinazzjoni ġie topped illum.

Naħseb li missejt ma' kollha kemm intom f'sitwazzjonijiet mhux ta' COVID-19 imma ta' Influwenza fix-xitwa, fejn bis-sistema ta' ċilindri li kellna ġieli kellna kriżijiet fil-provvista tal-ossiġnu, u kien ikollna norganizzaw vjaġġi żejda tal-Gozo Channel biex proprju nkopru din il-problema.

Din issa se tiżgura li mir-riserva ta' tlett ijiem tlajna għal riserva ta' tliet ġimgħat, u allura maltemp u surges ta' influwenza u mard respiratorju ieħor mhumiex se jagħtuna l-uġigħ ta' ras li kien ikollna.

Fuq l-air ambulance tkellimna ukoll: illum għandna żewġ helicopters, wieħed backup tal-ieħor biex niżguraw li jkollna supply ta' 24 siegħa.

Bħalissa għaddejjin xogħlijiet ta' refurbishment tad-Dipartiment tal-Emerġenza.

Kif għedt, dawn is-servizzi bħalissa qed jingħataw mill-Outpatients, u hekk tatna l-opportunità biex inkunu nistgħu ndaħħlu sistemi ta' negative pressure anke fl-Emerġenza l-antika, biex niftehmu hekk.

Din se nkabbruha wkoll biex ikun hemm iktar spazju għall-pubbliku, u se jinbidel il-flow biex dak li jkun ma jdumx daqshekk jistenna.

Se jkun hemm sistema kif suppost ta' triage, kif ukoll fast track clinics biex min ġie għal każ ta' natura minuri ma jkollux għalfejn jistenna daqshekk meta jkun hemm xi ħaġa daqsxejn iktar serja.

L-iktar data tard għat-tlestija ta' dan hija l-aħħar ta' Ottubru li ġej, u wara dan hu maħsub li s-servizzi tal-emerġenza mbagħad ovvjament se jmorru fl-Emerġenza kif ippjanat, waqt li l-Outpatients jerġa' jirritorna l-isptar.

Dan ukoll għaliex qegħdin nantiċipaw li l-iskola ta' Barts, jekk il-Bambin irid, terġa' tilqa' lill-istudenti u allura jkun opportun li nerġgħu nagħtuhom l-ispazju lura.

Minn hawnhekk irrid nirringrazzja lill-Queen Mary University u lit-tmexxija ta' l-Iskola Medika ta' Barts tal-koperazzjoni sħiħa tagħhom.

Ir-residenza Sant'Anna ukoll ġiet retro-fitted: ma kenitx biċċa xogħol żgħira, tista' tifhmu li f'binja li tkun inbiet numru ta' snin ilu jkun hemm sfidi, però nstallajna wkoll sistemi ta' negative pressure, air changes, remote monitoring and support biex tkun tista' tintuża għall-kura tal-COVID-19, u fil-fatt diġà qiegħda tintuża.

Dan huwa proprju t-tank li ġie nstallat u li jiżgura riserva jew supply ta' ossiġnu ta' tliet ġimgħat – ix-xogħolijiet li qed isiru fl-Emerġenza – hawnhekk hawn stampi taż-żoni li ġew refurbished biex inkunu nistgħu nilqgħu għall-pazjenti li huma pożittivi għall-COVID-19, kif ukoll xi wħud mill-ventilators il-ġodda, u s-servizzi li qed jingħataw mill-Iskola Medika ta' Barts.

Bażikament, naħseb li dan kien aġġornament fuq ix-xogħlijiet li kienu saru f'Mejju.

Li ridt niġbed l-attenzjoni dwaru huwa li s'issa l-ispiża biex għamilna dan ix-xogħol kollu, l-ispiża għas-sena 2020 hi maħsuba li tilħaq is-€6 miljun.

Jiġifieri ma kienx investiment żgħir – €4 miljun minnhom huwa tagħmir u xogħlijiet ta' natura kapitali.

Aħna nkomplu niffokaw fuq il-wellbeing tal-komunità Għawdxija u ta' kull min jagħmel użu mis-servizzi tal-Isptar Ġenerali ta' Għawdex.

Se nkomplu naħdmu id f'id ma' Prof. Gauci u mat-tim tagħha, kif ukoll mal-ispeċjalisti tal-Isptar Mater Dei biex nkunu ċerti li l-miżuri kollha li nieħdu jkunu konformi kemm mal-miżuri nazzjonali, dawk tas-saħħa, mal-bżonnijiet tal-poplu Għawdxi, kif ukoll mal-evidenza bbażata fuq ix-xjenza medika.

IĊ-CHAIRPERSON: Grazzi ħafna, Dr Delicata, talli qegħdin magħna hawnhekk, però wkoll tal-ħidma li tagħmlu kull ġurnata.

Illum naħseb se nsemmi xi ħaġa żgħira, imma l-fatt li qegħdin nilbsu l-maskri u l-inkonvenjent li dan kollu jġib miegħu forsi wieħed jirrealizza kemm il-membri u l-persuni li joperaw fis-settur tas-saħħa jgħaddu minn tbatijiet u inkonvenjenzi.

Aħna bħalissa qegħdin nissubixxu din, imma intom it-tobba, l-infermiera u dawk kollha involuti fis-saħħa kontinwament għaddejjin bil-ħidma tagħhom.

Jiġifieri, komparat magħkom ...

DR NADINE DELICATA: Napprezza li qajjimt dan il-punt għaliex l-istaff tal-isptar veru ħa din is-sitwazzjoni b'mod mill-iktar responsabbli, kellna koperazzjoni sħiħa.

Mhux faċli taħdem shift ta' 12-il siegħa l-ħin kollu bil-maskra.

Aħna nilbsuha sagħtejn ukoll tibda … Grazzi tal-apprezzament u se nwassal l-apprezzament tiegħek lit-tim kollu.

IĊ-CHAIRPERSON: Dwar il-preżentazzjoni li għadek kemm għamilt għandi żewġ mistoqsijiet prattikament, ħalli nkunu nistgħu niftħu d-diskussjoni.

Qed tgħidilna li min jiġi ammess l-isptar jew jidħol l-isptar jiġi ttestjat qabel ma jiġi rilaxxat f'sala normali.

Forsi tista' tinformana dwar it-timeframe bejn is-swab test u l-ħin li joħroġ ir-riżultat, kemm idum?

Jekk it-testijiet isirux inhouse ġewwa l-isptar Ġenerali ta' Għawdex jew isirux banda oħra?

U semmejtilna wkoll l-Iskola Medika ta' Barts, li bħalissa qed tintuża bħala service centre minħabba s-servizzi li hemm bżonn: però, x'qed isir rigward l-istudenti, jekk reġgħux marru lura, jekk hux qed jingħataw tuition bnadi oħra b'mod differenti?

Ukoll, imbagħad, il-prekawzjonijiet li qed jittieħdu biex mhux biss il-pazjenti, imma l-ħaddiema … Qed insemmu l-protective equipment, jiġifieri li għandna investment li sar biex il-ħaddiem jiġi salvagwardat fuq il-post tax-xogħol – forsi tagħtina iktar informazzjoni għax fl-aħħar mill-aħħar intom il-frontliners, il-persuni involuti fis-settur tas-saħħa, intom l-iktar li jkollhom kuntatt dirett mal-mard, speċjalment fejn jidħol il-COVID-19.

Huma l-impjegati li jridu jaħdmu, però għandhom il-familji tagħhom ukoll, u allura forsi tagħtina ftit informazzjoni dwar il-ħidma kollha li qed issir biex appuntu niddefendu l-interessi tal-ħaddiema fuq il-post tax-xogħol.

DR NADINE DELICATA: Ħalli nibda mis-swab tests.

Dwar swabbing, aħna esprimejna x-xewqa li jsiru inhouse; però, kienet deċiżjoni tad-Dipartiment tas-Saħħa li s-swab tests kollha jiġu pproċessati ġewwa l-Laboratorju tal-Isptar Mater Dei.

Bażikament, isiru xi 4 jew 5 runs kuljum, u għandna sistema ta' couriering li aħna dejjem jitlaq courier biex jiżgura li s-swabs jintlaħqu mar-run li jkun imiss.

Dewmien mhux qed ikollna, u fi 3 jew 4 sigħat ikollna r-riżultat.

Jiġifieri, assolutament m'hemmx dewmien.

Fil-fatt, din l-ġimgħa kelli konverżazzjoni ma' kollega tiegħi l-Amerika li qalli li jixtieq li qiegħed fil-pożizzjoni tiegħi għaliex huma għandhom dewmien ta' 48 siegħa biex jieħdu riżultat.

Jiġifieri, huwa żmien raġjonevoli u tajjeb ħafna.

Il-mistoqsija l-oħra kienet fuq l-istaff.

L-istaff, apparti l-personal protective equipment, ikollhom taħriġ regolari.

Kif għedt, fejn ikun hemm żona assenjata għall-COVID-19, ikun hemm sistema ta' segregazzjoni bejn iż-żona ta' ġewwa fejn ikun hemm il-pazjenti, u ż-żona ta' barra, u jaħdmu b'żewġ timijiet biex t-tim ta' barra li ma jkunx espost għall-COVID-19 ikun b'mod remot jista' jiggwida u jissapportja lit-tim ta' ġewwa.

Dawn jinbidlu kull tlieta jew erba' sigħat biex b'hekk niżguraw li ħadd ma jagħmel perjodu itwal minn erba' sigħat ġo sitwazzjoni li jrid jilbes il-full PPE.

U hekk jissapportjaw lil xulxin.

Spjegajt li hemm sistema biex staff li huwa vulnerabbli jew għandu lil xi ħadd vulnerabbli d-dar jiġi ssapportjat.

Dan billi jew jingħata xogħol f'area li mhijiex klinika, u allura l-espożizzjoni tiegħu għar-riskju huwa ħafna inqas, jew inkella hemm staff li għandu faċilità li jaħdem bit-telework.

Anke dwar taħriġ irranġajna sistemi li permezz tagħhom l-istaff li qed jaħdem mid-dar jista' jingħaqad ma' sħabu b'mod virtwali biex żgur li ma jitilfu l-ebda taħriġ.

Sar ukoll risk assessment fl-uffiċini kollha biex inkunu ċerti li l-uffiċċju jkun jista' jospita n-numru ta' staff jew jittieħdu miżuri biex l-istaff ikun salvagwardjat.

Jiġifieri, fejn għandek shared office isir risk assessment li dan l-uffiċċju jista' jieħu, pereżempju, sitta min-nies.

Jekk ma jistax, jista' jieħu erbgħa b'mod sikur, mela jkun hemm rotation u tnejn jaħdmu mid-dar u l-erbgħa l-oħra jaħdmu l-uffiċċju, u jbiddlu bejniethom biex hekk kulħadd ikollu l-istess opportunità.

Dawn saru kullimkien, f'kull klinika u f'kull uffiċċju.

L-aħħar mistoqsija kienet dwar l-Iskola Medika ta' Barts.

Huwa antiċipat li l-istudenti jiġu lura.

Fi żmien ta' lockdown kien qed ikollhom tagħlim online, bħalma kien qed ikollhom il-kollegi tagħhom fl-Ingilterra.

Jiġifieri, qed nantiċipaw li l-iskola se tiftaħ.

Li jista' jkun li jiġri huwa li, sakemm tiċċara ftit is-sitwazzjoni, jista' jkun li ċerti clinical placements jiġu posposti għall-2021, flok jibdew fl-aħħar quarter ta' 2020, anke biex nevalwaw naqra l-impatt tal-COVID-19 fl-isptarijiet, kif ukoll għax irridu nipproteġu lil dawn l-istudenti wkoll.

IĊ-CHAIRPERSON: Grazzi.

Nibdew bil-mistoqsijet.

L-Onor.

KEVIN CUTAJAR: Grazzi, Sinjura President, u grazzi lilek ukoll, Dr Delicata.

Nirringrazzjak tal-preżentazzjoni li għoġbok tagħtina u talli għoġbok tiġi għal din il-laqgħa dalgħodu.

Antiċipatni f'xi mistoqsijiet l-Onor.

Caruana; però, għandi xi mistoqsijiet oħrajn.

Ħalli nibda b'mistoqsija dwar l-istaff.

Kien hemm xnigħat li meta bdew jerġgħu jiżdiedu n-numri minn Lulju sa issa kien hemm membri tal-istaff li rriżultaw pożittivi: tista' tikkonfermaha din u, f'każ li sfortunatament kien il-każ, x'kienu l-effetti fuq il-ħidma tal-isptar minħabba din iċ-ċirkostanza?

Dik l-ewwel mistoqsija.

Smajtek issemmi wkoll is-servizzi u l-mod kif addattajtu biex tkunu tistgħu tipprovdu s-servizzi.

Jiġifieri, inti qiegħda f'pożizzjoni li tikkonferma li llum l-Isptar ta' Għawdex qed jerġa' joffri s-servizzi kollha li kien joffri, ovvjament bl-addattamenti neċessarji li kien joffri qabel ma beda l-COVID-19?

Semmejt ukoll il-flessibbiltà u forsi ma fhimtx tajjeb jien, għalhekk se nagħmillek mistoqsija fuqha.

Minn kif spjegajt inti jien fhimt li hemm numru ta' sodod li oriġinarjament ġew iddedikati għall-każijiet tal-COVID-19 f'każ li jkun hemm, però dawn is-sodod jistgħu jiġu kkonvertiti għal funzjonijiet oħrajn.

Jekk fhimt tajjeb, allura jfisser li dawk bħalissa – anke kif smajna lill-Prof.

Gauci u anke kif ikkonfermajt inti – minħabba li ma kienx hemm ammissjonijiet bil-COVID-19 fl-aħħar żmenijiet, ifisser li dawk is-sodod bħalissa qed jintużaw għal affarijiet oħrajn?

U, f'każ ta' bżonn, jekk inhuwa l-każ, kemm qed nitkellmu bħala timeframes biex dawk jiġu kkonvertiti ħalli jkunu jistgħu jaqdu l-bżonn oriġinali tagħhom li jservu pazjenti bil-COVID-19?

Rigward l-anzjani tar-Residenza Sant'Anna, nafu li waqt l-imxija tal-COVID-19 dawn kellhom jiġu rilokati għal ġewwa lukanda fir-Rabat, Għawdex.

Issa ovvjament, bin-numri qed jerġgħu jiżdiedu, anke l-inkwiet marbut ma' dawn in-numri, x'inhi t-triq 'il quddiem fir-rigward ta' dawn l-anzjani, xi pjan hemm?

Se nagħmel l-aħħar mistoqsija.

Fl-aħħar tal-preżentazzjoni tiegħek semmejt iċ-ċifri, il-finanzjament ta' dawn il-miżuri ta' dawn l-addattamenti li kellhom isiru, x'kienet l-għajnuna – jekk kienx hemm għajnuna wara kollox – li ħareġ il-Gvern Malti biex naturalment dawn l-addattamenti jkunu jistgħu jsiru u l-ispiża tkun tista' tiġi koperta?

Nirringrazzjak.

DR NADINE DELICATA: Dwar l-istaff irrid ngħid li minn Lulju 'l hawn ittestja pożittiv membru wieħed tal-istaff, li kien tabib, u meta sar il-contact tracing ħareġ biċ-ċar li waqt li kien qiegħed jaqdi dmirijietu fl-Isptar ta' Għawdex dan kien dejjem liebes il-PPEs kif suppost, u fil-fatt dan nistgħu nassumuh ben tajjeb għaliex pażjenti li ttestjaw pożittiv wara li ħareġ pożittiv dan it-tabib ma kellniex.

Hu kien jgħix ma' tabib ieħor ġo l-istess appartament, u allura bħala prekawzjoni lil sieħbu bagħatnih fuq kwarantina b'mod immedjat.

Jiġifieri, minn Lulju 'l hawn dak kien l-uniku membru tal-istaff li kellna pożittiv.

Bħala servizzi sakemm huwa b'mod sikur, iva, qegħdin bil-mod il-mod inżidu s-servizzi kollha li kien joffri l-isptar qabel – jekk hu teatru, jekk inhuma operazzjonijiet, kif ukoll jekk inhu outpatients.

Ma jidhirli li hemm l-ebda servizz li huwa sospiż bħalissa.

Se nagħmel kwalifika żgħira biex nifhmu ftit.

Jista' jkun li, pereżempju, jekk għandi tabiba li hija vulnerabbli minħabba xi kondizzjoni tagħha, jista' jkun li din tibqa' toffri s-servizz remotely.

Din jista' jkun li l-pazjenti tagħha tibqa' ssegwihom remotely.

Dan ifisser li s-sitwazzjoni tal-individwu hija tali li aħna rridu nipproteġu lilha wkoll.

Però, kemm is-servizzi ta' outpatients, kemm servizzi ta' operazzjonijiet, kif ukoll servizz ta' day surgery kollox reġa' beda.

Fuq flessibbiltà, iva, kif għedt tajjeb inti, bħalissa għandna numru ta' sodod li qed jintużaw għal query COVID u COVID positives; imma hemm numru ta' sodod oħrajn li jintużaw għal skopjiet oħra li jekk ikollna bżonn inkunu nistgħu ndawruhom f'sodod għall-COVID-19.

U dan jista' jsir b'mod immedjat; nieħdu d-deċiżjoni llum u l-għada jinqalbu għall-COVID-19.

Fuq Residenza Sant'Anna rrid ngħid li, iva, hemm pazjenti li qegħdin f'lukanda barra l-Kampus.

Il-pjan s'issa huwa li sakemm ikollna l-imxija tal-COVID-19 għadha għaddejja b'mod attiv, sakemm ikollna dawn in-numri trickle, jew numri iżgħar jew ikbar fil-komunità, kemm jista' jkun dawn in-nies vulnerabbli nħarsuhom billi nżommuhom bogħod mill-isptar.

Il-finanzjament għal dan sar minn Steward Health Care, waqt li l-Istat ipprovda l-faċilità barra l-Kampus.

KEVIN CUTAJAR: Mistoqsija supplimentari, jekk jogħġbok.

Nirringrazzjak tat-tweġibiet tiegħek.

Is-servizzi li qed tgħid, u allura anke l-flessibbiltà u l-adattament li kien hemm bżonn biex dawn jingħataw, kif jirriżultalkom allura mbagħad fl-għoti ta' dawn is-servizzi?

Qed ikun hemm dewmien, qed ikun hemm listi ta' stennija minħabba l-flessibbiltà u l-adattamenti?

Nimmaġina – ikkoreġini jekk għandi żball – li jista' jkun hemm bżonn ta' aktar żmien biex dawn jingħataw?

DR NADINE DELICATA: Id-dewmien li kien hemm naħseb iktar nistgħu nispjegawhom peress li fi żmien l-ewwel imxija għamilna żmien pjuttost mhux qasir fejn is-servizzi ġew curtailed għal dawk li huma urġenti biss.

U dan kien b'direzzjoni mid-Dipartiment tas-Saħħa.

Ovvjament, dan ikkrea jew tawwal xi ftit il-lista ta' stennija għal ċerti interventi.

Però, issa qed isir kull sforz biex kemm jista' jkun nerġgħu naqbdu r-ritmu ħalli l-listi ta' stennija jerġgħu jiġu lura għal dak li huwa stabbilit bħala aċċettabbli.

Grazzi.

IĊ-CHAIRPERSON: Ngħaddu għall-Onor.

Said biex jagħmel il-mistoqsijiet tiegħu.

CHRIS SAID: Grazzi, Onor. Caruana.

Grazzi ukoll lil Dr Delicata u lis-CEO tal-preżentazzjoni li saret.

Ħa mmiss ħames punti.

L-ewwel punt huwa fuq l-Iskola Medika ta' Barts.

Mill-preżentazzjoni rriżulta – u ovvjament nafu – li l-iskola ta' Barts qed tintuża għal ċerti servizzi li qabel kienu jingħataw mill-binja tal-Isptar Ġenerali ta' Għawdex, biex allura ġie evitat li jkun hemm iffollar eċċ, kif spjegajt tant tajjeb inti fil-preżentazzjoni.

Ngħid sew li allura jekk Barts fi żmien ftit ġimgħat jibdew is-sena skolastika tagħhom u jġibu l-istudenti lura – għax l-istudeni bħalissa mhux qegħdin Għawdex – intom se terġgħu tirrilokaw kollox għal ġol-Isptar Ġenerali?

U ma' Barts tkellimtu meta għandhom f'moħħhom jew għandhomx data fissa meta se jibdew jerġgħu il-klassijiet mill-iskola tagħhom f'Għawdex u ma jibqgħux b'mod online kif kienu qed isiru fl-aħħar xhur?

Qed nagħmel din il-mistoqsija għaliex ovvjament din b'xi mod taffettwa wkoll l-ekonomija ta' Għawdex għax preżentament dawn l-istudenti mhumiex f'Għawdex u qegħdin fil-pajjiżi tagħhom, u allura din il-ħaġa taffettwa wkoll.

It-tieni mistoqsija hija dwar ir-Residenza Sant'Anna.

Fil-preżentazzjoni rajna li f'Sant'Anna hemm numru ta' sodod li sal-lum huma liberi biex ikunu jistgħu jintużaw f'każ ta' bżonn minn pazjenti ta' COVID-19: imma preżentament f'Sant'Anna jew f'xi parti minnha għad hemm l-anzjani?

Inti tajt figura ta' 70 anzjan li ġew rilokati għal-lukanda fir-Rabat, Għawdex, u spjegajt ukoll li dawn se jibqgħu hemm sakemm din l-imxija tibqa' fostna.

Però, mill-informazzjoni li għandi almenu – jew inti tista' tikkonferma, hemm iżjed minn 70 anzjan fl-Isptar Ġenerali ta' Għawdex – allura parti mill-anzjani ġew rikolati lejn din il-lukanda u parti oħra mill-anzjani għadhom fl-Isptar Ġenerali ta' Għawdex.

Fejn qed jinżammu dawn l-anzjani?

Hemm parti minnhom f'Residenza Sant'Anna stess, u allura x'jiġri jekk f'Residenza Sant'Anna dawn is-sodod li huma assenjati għall-pazjenti bil-COVID-19 ikunu qed jiġu użati?

Kont se nistaqsi meta ser jerġgħu lura dawk li qegħdin fil-lukanda, li ovvjament ġiet addattata, però inti tajt it-tweġiba diġà, li dawn jerġgħu lura meta din l-imxija tkun għaddiet għal kollox.

It-tielet mistoqsija hija dwar ir-rapport tal-NAO.

Ftit ilu ħareġ rapport tal-NAO li kellu konklużjonijiet serji.

Ovvjament, ma kontux involuti intom bħala Steward Health Care, però kienu involuti l-predeċessuri tagħkom, dawk li intom ħadtu l-konċessjoni tal-isptarijiet mingħandhom, inkluż l-Isptar Ġenerali ta' Għawdex.

Il-mistoqsija f'moħħ ħafna Għawdxin hi kif dan r-rapport qed jaffettwa lilkom fl-operat tagħkom.

Nafu wkoll, għax għedtilna fl-aħħar preżentazzjoni, li għaddejjin diskussjonijiet mal-Gvern biex ikun hemm reviżjoni tal-kuntratt: dawn id-diskussjonijiet magħluqa?

U hemm qbil?

Tista' tgħidilna jekk dawn id-diskussjonijiet mal-Gvern fuq reviżjoni tal-kuntratt tal-privatizzazzjoni tal-isptarijiet, mhux biss ta' Għawdex imma ta' Karen Grech u ta' San Luqa wkoll, jekk waslu fl-aħħar, ingħalqux, ġie ffirmat xi ftehim ġdid, eċċ?

Marbut ukoll ma' dan huwa l-bini ta' sptar ġdid.

Fir-rapport li ħareġ jirriżulta li dan l-isptar kellu jinbena sa Ġunju tal-2018.

Ovvjament, kien l-obbligu ta' Vitals Global Healthcare u llum huwa l-obbligu ta' Steward Health Care, għax intom dħaltu fiż-żarbun ta' Vitals.

Nafu li l-isptar ma tlestiex sa' Ġunju tal-2018 u fl-opinjoni tiegħi naħseb li kieku kien lest dak l-isptar ma kienx ikollna bżonn li nużaw l-Iskola ta' Barts u ma kienx ikollna bżonn lukanda fir-Rabat, Għawdex, għall-anzjani!

Però dik hija assunzjoni li qed nasal għaliha jien minn kif insegwi l-affarijiet.

Però, li jinteressa żgur hu li hemm obbligu li jinbena sptar ġdid ġewwa Għawdex.

Dan l-obbligu kien fil-kuntratt, kellu jistlesta sa Ġunju tal-2018, illum qegħdin iżjed minn sentejn wara u mhux lest!

Forsi tgħidilna fiex wasal?

U iktar importanti minn fiex wasal huwa meta l-Għawdxin għandhom jistennew li jkunu jistgħu jibdew jużaw dan l-isptar il-ġdid li kien parti mill-kuntratt ta' privatizzazzjoni tal-isptarijiet.

U se nagħmel l-aħħar mistoqsija.

Ftit tal-ġimgħat ilu kien hemm kwestjoni dwar l-infermiera Għawdxin li jaħdmu fil-qasam tas-saħħa f'Malta.

Kienet kwestjoni wkoll mal-union li tirrappreżentahom.

Mhux se noqgħod nidħol fid-dettalji, però l-pożizzjoni kienet li dawn ikun imisshom jiġu Għawdex bħal diversi dipartimenti oħra tal-Gvern u allura nħolqot il-kwestjoni li Steward jidher li kellu xi nuqqas ta' ftehim mal-Gvern dwar kif għandhom jinġiebu Għawdex dawn l-infermiera.

Din il-kwestjoni ġiet solvuta?

U jekk ġiet solvuta, kif ġiet solvuta, kemm mal-union tagħhom, kif ukoll ma' dawn l-infermiera stess?

IĊ-CHAIRPERSON: Dottoressa, napprezza l-ispirtu li bih saru dawn il-mistoqsijiet: però rridu nżommu kollox fil-kuntest tad-diskussjoni.

Naf li hemm talba biex niddiskutu l-isptarijiet, jiġifieri dak se jkun mertu ta' diskussjoni eżawrjenti.

Però naħseb li llum huwa opportun li niffokaw daqsxejn fuq il-COVID-19.

Jiġifieri, fil-kontest tal-mistoqsijiet li saru, jekk jogħġbok orbothom mal-kuntest tal-laqgħa tal-lum.

Se terġgħu tiġu mistiedna intom, flimkien ma' mistednin oħrajn, biex tiddiskutu dan is-suġġett li qajjem l-Onor.

Però, mhux l-iskop tal-laqgħa tal-lum, biex ma niddevjawx għax inkella nispiċċaw niftħu ħafna.

CHRIS SAID: Dawn huma mistoqsijiet li l-Għawdxin qed jistennew li jkollhom spjegazzjoni għalihom!

IĊ-CHAIRPERSON: M'iniex qed ngħidlek biex ma tagħmilx il-mistoqsijiet; li qed nipprova ngħid hu li peress ...

CHRIS SAID: Qed tgħidilha biex ma tweġibhomx!

IĊ-CHAIRPERSON: Le, għandna tema u nintrabtu magħha.

Taf li kien hemm l-elenku tas-suġġetti li se jiġu ttrattati, u din hija waħda minnhom.

Jiġifieri, mhux qed ngħidlek li mhux se jkun hemm lok ta' diskussjoni, imma kemm jista' jkun illum norbtu daqsxejn mas-suġġett, għax inkella nispiċċaw ...

CHRIS SAID: Però l-preżentazzjoni kellha affarijiet li ma kenux marbutin strettament mal-COVID-19.

IĊ-CHAIRPERSON: It-talba min-naħa tagħna kienet preżentazzjoni marbuta mas-suġġett.

Issa ovvjament jien qed niġbed il-punt bħala Chairperson, għandi d-dover li nirregola daqsxejn l-andament tal-laqgħa u rrid norbot mat-tema li għandna llum, li wara kollox ġiet maqbula.

Dwar is-suġġett iktar b'mod ġeneriku dak se jkun hemm laqgħa oħra: però, ovvjament, id-Dottoressa tista' twieġeb kif tħoss.

DR NADINE DELICATA: Ma nafx x'ippreżentajt li m'għandux x'jaqsam mas-suġġett.

CHRIS SAID: Pereżempju, is-slide dwar 'Progress refurbishment of Gozo General Hospital Emergency Department' m'għandhiex x'taqsam direttament mal-COVID-19.

Jekk il-Kumitat ma jridx iwieġeb dawn il-mistoqsijiet ...

IĊ-CHAIRPERSON: Jien ġbidt l-attenzjoni fil-fatt, iżda ma waqqaftekx mill-mistoqsijiet tiegħek.

Però, li xtaqt niġbed l-attenzjoni tal-membri kollha dwaru hu li llum għandna aġenda li ġiet maqbula minn qabel u li ġiet ikkomunikata minn qabel biex kemm jista' jkun inżommu mas-suġġett.

Fuq is-suġġett iktar miftuħ għalhekk għamilt id-dikjarazzjoni, jekk tista' ssejħilha hekk, li għandna diskussjoni iktar eżawrjenti fuq is-suġġett biex żgur ma nagħti lil ħadd x'jifhem li se neskludi jew mhux qed nippermetti lil xi ħadd jagħmel xi mistoqsijiet jew jagħmel xi mistoqsija.

Imma, peress li għandna aġenda, naħseb kulħadd jifhem ir-rwol ta' chairperson x'inhu.

Mhux biex noħnoq id-diskussjoni, imma huwa obbligu tiegħi li nzomm mal-aġenda.

DR NADINE DELICATA: Napprezza.

Fuq il-punt li qajjem, li r-refurbishment tal-Emerġenza m'għandu x'taqsam xejn mal-COVID-19, nippreċiża li rranġajna l-outpatients biex ikun jista' jilqa' għal servizzi ta' emerġenza fi żmien il-COVID-19.

L-ebda area fl-Emerġenza jew fl-Outpatients ma kellhom il-kmamar neċessarji ta' negative pressure li għandna bżonn għall-COVID-19.

Issa qed nagħmlu l-emerġenza sikura għall-COVID-19.

Jiġifieri, naħseb li tirrelata ħafna mas-suġġett tal-lum, biex nippreċiża.

Fuq l-Iskola Medika ta' Barts, għad m'għandix data ta' meta ġejjin l-istudenti.

Iva, il-pjan huwa li s-servizzi tal-Outpatients imorru lura, u meta titlesta l-Emerġenza s-servizzi tal-emerġenza jmorru hemm.

Ovvjament, l-Emerġenza trid tiċċaqlaq l-ewwel biex imbagħad imorru lura l-Outpatients.

Però Barts assikurawna li kif qed naħdmu minn ġo Barts jista' jkun li anke bl-istudenti xorta naħdmu għax qed nokkupaw ends differenti tal-bini.

Jiġifieri din mhux se tkun issue.

Fuq ir-Residenza Sant'Anna rrid ngħid li, iva, bħalissa għandna 16-il pazjent anzjan li qegħdin fir-residenza.

Dawn huma cohorted b'mod sikur ħafna, hemm separazzjonijiet, barrieri eċċ mill-bqija ta' Sant'Anna, sar it-tibdil infrastrutturali kollu meħtieġ.

Il-kwestjoni kienet li l-faċilità li ħarġet 'il barra mill-Isptar ma kellhiex l-ispazju neċessarju biex jittieħdu l-anzjani kollha.

Hemm anzjani wkoll fin-naħa tax-xjuħ irġiel.

Il-pjan huwa li kif ikollna l-ewwel pazjent pożittiv għall-COVID-19 tiskatta biċċa oħra minn pjan, u se niżguraw li dawn ir-residenti anzjani jitneħħew u jitqiegħdu f'post sikur, mhux f'żona COVID.

Jiġifieri l-pjan huwa magħmul minn fażijiet, li jeskala skont kemm se jkollna nies morda bil-COVID-19 u kemm se jkunu każijiet severi.

S'issa, nirringrazzjaw lill-Mulej, pazjenti morda severament ma tantx kellna.

Fuq l-assunzjoni li kieku għandna sptar ġdid m'għandniex bżonn affarijiet oħrajn, irrid ngħidlek li ma naħsibx li inti korrett.

Ippermettili bir-rispett kollu ngħidlek li l-preparamenti kollha u x-xogħol infrastrutturali li esiġa dan il-virus ma seta' jipproġettah ħadd.

Tant hu hekk li anke l-Isptar Mater Dei, li safejn naf jien huwa sptar li relattivament niddeskrivuh bħala state of the art, kellu bżonn ukoll l-Isptar Sir Paul Boffa u l-Isptar St Thomas biex jospita l-pazjenti.

Ma nistgħux nibdew nassumu li għax kieku għandna sptar ġdid dan iċ-ċaqliq ma kellux isir.

L-imxija tal-COVID-19 ħadd ma seta' pprepara għaliha, ħadd ma kien qed jistenniha.

Illum nitkellmu mod ieħor għax illum, with hind sight, nafu x'xogħlijiet infrastrutturali se jkun hemm bżonn.

Irrid nippreċiża wkoll li Steward Health Care ħadet over mill-VGH.

Veru li r-rapport tal-NAO lilna ma mpattaniex fl-operat tagħna u li l-mandat li tana l-Gvern Malti kien li nibnu l-ewwel l-Iskola Medika ta' Barts, u dak huwa preċiżament dak li għamilna.

Id-diskussjonijiet għadhom għaddejjin.

Fuq l-infermiera nirrispondik ukoll.

Kien hemm kwestjoni għaliex il-Gvern ma setax jirrilaxxa infermiera Għawdxin biex jiġu jaħdmu Għawdex fi żmien il-COVID-19, u dan nifhmuh għaliex Malta kien hemm il-problemi bil-COVID-19 ukoll.

Aħna ġibna l-ftehim mill-Ministeru għas-Saħħa biex nġibu għaxar infermiera li nsejħulhom third country nationals, jiġifieri ma jkunux Għawdxin biex żgur ħadd ma jieħu l-idea li dawn b'xi mod sejrin jibdlu infermiera Għawdxin.

Niggarantilek jien li bħala Għawdxija l-ewwel preferenza tiegħi se tkun dejjem li nġibu persuni Għawdxin li jaħdmu Malta lejn Għawdex.

Il-ftehim huwa li, hekk kif il-Gvern ikun f'sitwazzjoni li jirrilixxa l-Għawdxin li jmisshom fuq il-famuża lista li jiġu Għawdex, dawn l-għaxar third country nationals jien inkun nista' nħaddimhom fi sptar ieħor ta' Steward Health Care, jiġifieri Karin Grech.

Naħseb li rrispondejt il-mistoqsijiet kollha.

CHRIS SAID: Għandi mistoqsija waħda.

Jiġifieri l-kwestjoni tal-ħaddiema Għawdxin f'Malta tiddependi fuq il-gvern, mhux fuqkom?

DR NADINE DELICATA: Tiddependi fuq meta l-Gvern ikun f'pożizzjoni li jirrilaxxa ...

CHRIS SAID: Il-problema hi li l-Gvern ma rrilaxxahomx?

DR NADINE DELICATA: Ma kienx f'pożizzjoni … Ejjew inkunu ġusti: il-Gvern ma kienx f'pożizzjoni li jirrilaxxahom, ovvjament minħabba x-xogħol żejjed li ħoloq il-COVID-19.

Aħna ridna l-għajnuna xorta għall-infermiera tagħna għax il-COVID ħoloq ix-xogħol żejjed għalihom ukoll, u bi ftehim mal-Gvern ġibna ...

CHRIS SAID: Il-mistoqsija li għamlu l-Għawdxin hija din: Għaliex il-Gvern ma ħaddimx hu t-third country nationals f'Malta u bagħat lill-Għawdxin f'Għawdex meta hemm postijiet vakanti f'Għawdex?

It-tweġiba għandu jirrispondiha l-Gvern - fair enough - imma dik hija l-mistoqsija li għamlu.

Jekk għandek ħaddiema li qed jaqsmu kuljum lejn Malta biex imorru għax-xogħol, u posthom ħaduhulhom third country nationals li huma infermiera kkwalifikati, ma setgħux ġew impjegati huma bħal infermiera oħrajn third country nationals li qed jaħdmu fl-Isptar Mater Dei jew f'San Vincenz de Paul jew fi sptarijiet oħrajn f'Malta fejn jaħdmu l-Għawdxin, u l-Għawdxin jintbagħtu Għawdex?

Ovvjament, nifhem li ma tistax tirrispondiha inti.

Punt ieħor li xtaqt nagħmel huwa fuq il-kwestjoni tal-bini tal-isptar ġdid.

Ma naqbilx miegħek għaliex … Naqblu li xħin ikun hemm sptar ġdid se jkun hemm ħafna iżjed sodod f'Għawdex milli hemm illum, mhux hekk?

Għax minn 250 sodda se jitilgħu għal 450 sodda.

Almenu hekk qiegħed il-kuntratt.

DR NADINE DELICATA: Ma jfissirx li biex tissalvagwardja l-persuni vulnerabbli … Kieku l-isptar inbena mingħajr l-għarfien tal-COVID-19 u n-negative pressure systems … L-Isptar Mater Dei ukoll kellu jagħmel ħafna emendi.

Jiġifieri li qed nipprova ngħid huwa li l-COVID-19 ġab sitwazzjoni li ħadd ma seta' jipproġettaha, u allura s-suppożizzjoni tiegħek li li kieku kellna l-isptar lest … xorta ma kienx se jkun immirat għall-COVID-19.

Dak il-punt tiegħi.

CHRIS SAID: Il-punt huwa li kien se jkollok żewġ sptarijiet, l-isptar eżistenti u l-isptar ġdid, u allura kien se jkollok ħafna iżjed fejn timmanuvra kieku kellek din il-faċilità lesta, għax kien se jkollok sptar li tista' tħallih għall-COVID-19 u sptar li tista' tħallih COVID free.

DR NADINE DELICATA: Mhijiex kwestjoni ta' spazju; hija wkoll kwestjoni ta' xogħlijiet infrastrutturali li riedu jsiru.

Allura, għal darb'oħra, kieku kelli l-isptar kollu mimli b'xi mod trid iċċaqlaq in-nies biex inti tagħmel ix-xogħlijiet infrastrutturali neċessarji.

CHRIS SAID: Meta hu mistenni li jitlesta l-isptar l-ġdid?

Għax ma weġibtnix!

CHRIS SAID: Tajjeb, mhux se tirrispondini!

L-aħħar mistoqsija hija marbuta ma' dak li weġibt.

Inti għedtilna li fl-isptar baqa' fih numru ta' anzjani, 16-il pazjent.

Ġie kkonsidrat li għal dawn, bħalma nħarġu s-70 l-oħra u ttieħdu f'post ieħor, ikun hemm faċilità oħra – li ma tkunx ġol-isptar – għalihom?

Ġiet kkonsidrata dik il-possibbiltà?

Il-qraba ta' dawn il-persuni jkellmuna lilna u jgħidulna: "Mela tajjeb!

Dawk is-70 ħadu ħsieb biex joħorġuhom minn ġol-isptar għax jista' jkun hemm periklu għalihom, imma dawn is-16 għadhom hemm għax ma kienx hemm spazju għalihom fil-faċilità!"

DR NADINE DELICATA: Anke jien sorpriża għax dawk is-16 ipprovajna nieħdu minnhom fil-faċilità l-oħra, iżda ma jridux jiċċaqilqu għax qegħdin komdi.

Il-feedback li għandi jien huwa daqsxejn differenti.

CHRIS SAID: Kellmuna familjari li qed jistaqsu għaliex dawn is-16 … Jekk kien hemm periklu għall-oħrajn, m'hemmx periklu għalihom ukoll?

DR NADINE DELICATA: Bħalissa le.

IS-SUR JOSEPH FENECH (Direttur Eżekuttiv, Sptar Ġenerali ta' Għawdex): Il-feedback li qed nieħu jien mill-qraba huwa differenti.

Kellna ċirkostanzi fejn, iva, xtaqna li nċaqilqu xi nies li bħalissa qegħdin ġo parti mir-Residenza Sant'Anna u qalulna li jixtiequ jibqgħu hemm, u aħna rrispettajna x-xewqa tagħhom.

Jekk hemm xi qraba li jixtiequ jkellmuna, javviċinawna u niddiskutu.

CHRIS SAID: Sur Fenech, din mhix kwestjoni tax-xewqa ta' min irid imur u ma jmurx.

Din hija kwestjoni li lis-70 persuna li mexxejtu għal-lukanda fir-Rabat ma qgħadtux tistaqsuhom iridux imorru jew le, rajtu li hemm periklu u mexxejtuhom, mhux hekk?

Ma qgħadtux tistaqsuhom jekk iridux imorru fil-lukanda fir-Rabat?

Issa lil dawn is-17 qed tistaqsuhom jekk iridux imorru?

Qed tagħmlu din id-distinzjoni?

DR NADINE DELICATA: Irrid inserraħ ras kulħadd li, iva, dawn is-16 jibdew jitnaqqru bil-mod il-mod, u ftit ftit jiġu mċaqilqin għall-faċilità l-oħra wkoll.

IĊ-CHAIRPERSON: Ħalli nieħu l-opportunità għax jien għandi daqsxejn esperjenza f'dan is-settur.

Kultant ikollok diskrepanza bejn x'jixtiequ l-familjari u dak li jixtieq il-klijent, u anke s-service provision li trid tiġi mqabbla mal-esiġenzi.

Jiġifieri f'ċirkostanzi bħal dawn nappella biex meta jkun hemm istanzi bħal dawn ikun hemm qbil dwar il-mod ta' kif se nimxu 'l quddiem biex la jiġi preġudikat il-pazjent, la jiġi mxekkel l-operat ta' min irid jipprovdi s-servizz, u wkoll ikun hemm koperazzjoni sħiħa u miftuħa wkoll mal-qraba, għax dak jiffaċilita ħafna l-andament.

Wara kollox għandna ċ-charters u għandna wkoll l-istandards li jirregolaw ukoll il-mod ta' kif għandha ssir il-komunikazzjoni, biex dejjem naslu għall-aħjar deċiżjoni skont il-każ u skont il-bżonn tar-resident.

Dik ħassejtni fid-dmir li kelli nippreċiżaha.

Nistaqsi jekk hawnx iktar mistoqsijiet.

ANTON REFALO: L-ewwel nett, irrid ngħid grazzi lis-CEO tal-Isptar Ġenerali t'Għawdex, is-Sur Fenech, u lil dawk kollha li jaħdmu fl-isptar għax ħafna drabi dawn ilaqqtu kritika, u x-xogħol kbir li jagħmlu ma jiġix apprezzat.

Jien il-mistoqsijiet tiegħi huma dawn: issemmew il-ventilators – mingħalija 25 – tista' Dr Delicata tassigurana li dawn kollha qegħdin Għawdex u jiffunzjonaw?

Issemmew iż-żewġ helicopters: tista' tassigurana li dawn qegħdin standby 24 siegħa?

Hemm xi pjan B jekk tinqala' xi kriżi, speċjalment issa li qegħdin nersqu għax-xhur ta' Ottubru u Novembru?

Issemmew ukoll l-infermiera u l-istaff: huwa tajjeb li jkollok il-mekkaniżmu, però dawn qegħdin jingħataw xi forma ta' taħriġ biex fil-każ ta' xi kriżi jew jiżdiedu l-każijiet dawn ikunu istruwiti sewwa biex jagħmlu x-xogħol tagħhom sew?

U l-aħħar mistoqsija, li tinkwetani wkoll, hija dwar il-viġilanza li hemm bejn l-Iskola u dan l-post li ssemma fejn hemm issa anzjani residenti hemm.

Jien li tinkwetani hija li dawn tant kemm hemm viċin xulxin li hemm bżonn li naraw li jkun hemm segregazzjoni bejn it-tfal u l-ħaddiema u l-viżitaturi ta' dan il-post.

Jista' jkun hemm ħsieb jew pjan biex naraw li kemm jista' jkun it-tfal tagħna, l-istudenti li jmorru f'din l-iskola, ikunu protetti, speċjalment jekk dawn, jekk jien mgħarraf tajjeb, se jkunu mingħajr maskra wkoll?

DR NADINE DELICATA: Fuq il-ventilators u l-helicopters irrid ngħid li, iva, ventilaturi bħalissa preżenti fl-isptar hemm 15 ġodda u hemm 10 oħrajn in storage, imma qegħdin lesti għal meta jkollna bżonnhom.

Il-helicopters huma t-tnejn on standby u dejjem ikun hemm backup ta' wieħed minnhom f'każ li l-ieħor ikollu down time, kemm jekk inhi skedata u kemm jekk ikun down time mhux mistenni.

Fuq kwestjoni ta' plan B, iva, kif spjegajt qabel, hemm pjan ta' eskalazzjoni ta' miżuri li jiġi miftiehem mad-Dipartiment tas-Saħħa u mal-Professur Gauci, li jiddependi fuq kemm ikollna numri ta' pazjenti pożittivi bil-COVID-19, kif ukoll fuq is-severità tagħhom.

U dak il-pjan huwa miftiehem u approvat mill-imsieħba kollha.

Fuq infermiera, staff u taħriġ, dan għaddej b'mod kontinwu, kemm dak li huwa taħriġ fuq ilbies protettiv, però wkoll taħriġ dwar kura ta' pazjenti bil-COVID-19 u taħriġ dwar tagħmir mediku ġdid li nxtara.

U kien hemm ħafna entużjażmu għaliex inxtara numru kbir ta' tagħmir mediku.

Fuq l-iskola u l-approssimazzjoni għal fejn qegħdin l-anzjani m'iniex nara riskju.

Il-viżitaturi li jidħlu fis-sala tal-anzjani ma jistgħux jiġu f'kuntatt dirett mal-anzjani.

Hemm separatur tal-perspex u l-viżitatur irid jagħmel hand sanitisation u jkun liebes maskra, jew visor, jew it-tnejn.

Jiġifieri m'iniex nara riskju għat-tfal fil-viċinanzi għaliex m'hemmx kuntatt.

Ma nafx jekk fhimtx il-mistoqsija.

ANTON REFALO: U l-ħaddiema li jaħdmu hemm xħin joħorġu?

DR NADINE DELICATA: Ifhimni, fil-każ tal-ħaddiema li jaħdmu ġor-Residenza, xħin joħorġu r-riskju huwa l-istess bħal kwalunkwe ħaddiem għax inti, jekk se tmur id-dar, iltqajt mat-tfal ġejjin mill-iskola, mort fil-ħanut hemm it-tfal, jiġifieri m'hemmx riskju speċifiku minħabba l-ġeografija tal-post, huwa riskju l jinsab fil-komunità normali.

IĊ-CHAIRPERSON: Nistaqsikom jekk hawnx iktar mistoqsijiet.

Nirringrazzjakom talli erġajtu kontu magħna.

Grazzi tal-ħidma u nitlobkom twasslu messaġġ lill-impjegati kollha tagħkom li aħna mhux biss napprezzaw il-ħidma kollha li qed issir, imma nirringrazzjawhom tal-ħidma u l-ġid li qed isir għall-ġid tal-komunità Għawdxija inġenerali.

Grazzi.

Aħna ħerqana li nergġħu narawkom.

DR NADINE DELICATA: Grazzi.

Inwasslu l-messaġġ żgur.

IĊ-CHAIRPERSON: Ngħaddu issa għall-mistieden li jmiss.

L-iskop ta' din l-istedina huwa biex is-Sur Curmi jispjegalna ftit il-ħidma li qed isir mill-Forzi tal-Ordni inkonnessjoni mal-COVID-19.

Il-Professur Gauci semmietilna diversi miżuri u wkoll interventi leġiżlattivi li saru biex il-komunità inġenerali tiġi protetta, u żgur li r-rwol tal-Pulizija f'Għawdex huwa kruċjali biex nassiguraw l-infurzar.

U allura l-iskop ta' din l-istedina huwa biex tagħtina ftit informazzjoni dwar dik il-ħidma li qed issir, u ukoll dwar taħriġ li ngħata lill-Korp tal-Pulizija, peress li jkollhom kuntatt ukoll mal-pubbliku inġenerali, x'miżuri ttieħdu biex il-membri tal-Korp tal-Pulizija jkunu salvagwardjati fil-ħidma tagħhom, u kull informazzjoni oħra li tħoss li tista' tkun utli u rilevanti għal din il-laqgħa tal-lum.

Nieħu l-opportunità mhux biss biex nirringrazzjaw lilek, imma lill-membri kollha tal-Korp tal-Pulizija għaliex apparti l-COVID-19 il-ħidma l-oħra tibqa' għaddejja, u allura żgur li poġġiet stress qawwi anke fl-operat tagħkom, fil-ħajja tagħkom ta' kuljum.

Allura, grazzi ħafna tal-ħidma.

Nistiednek issa biex tieħu l-kelma.

MAURICE CURMI: Grazzi.

Minn Lulju 'l hawn ir-rwol tagħna kien primarjament li nassistu lill-awtoritajiet konċernati f'dan il-qasam biex ninforzaw il-miżuri li ttieħdu rigward il-COVID-19.

L-awtoritajiet huma primarjament l-Awtorità Maltija għat-Turiżmu u anke d-Direttorat għas-Saħħa Ambjentali, li qed naħdmu magħhom id f'id.

Fir-rigward tat-tagħmir li ngħata lill-membri tal-Korp tal-Pulizija … Anke t-taħriġ ngħata wkoll mit-tabib li huwa inkarigat mis-saħħa ambjentali f'Għawdex.

Konna għażilna tim ta' xi ħamsa min-nies li kienu qed jassistu kuljum bl-ispot checks li kienu qed jagħmlu dak iż-żmien, fil-bidu ta' Marzu, biex jiżguraw li dawk li kienu taħt kwarantina u dawk li kienu infettati kienu qed joqogħdu d-dar u jobdu d-direttivi li kienu qed jingħatawlhom.

Bħalma għedt tajjeb inti, ix-xogħol tagħna ma waqafx, baqa' għaddej normali, però minn Lulju 'l hawn konna qed nassistu wkoll fl-ispezzjonijiet li kienu qed isiru kemm mid-Direttorat għas-Saħħa Ambjentali, spezzjonijiet li kienu qed isiru kuljum bażikament għax sal-lum hemm lista mhux ħażin ta' nies li ġew minn barra u kienu rikjesti li jagħmlu l-kwarantina – dawk il-ħmistax-il ġurnata d-dar – kif ukoll dawk li hemm infettati, dawk id-disgħa li hemm infettati bil-COVID-19.

Issa qed isiru wkoll spezzjonijiet flimkien mal-Awtorità Maltija għat-Turiżmu u mad-Direttorat għas-Saħħa Ambjentali f'bars u ristoranti li jistgħu jiftħu llum il-ġurnata.

L-uniku disco li kellna, is-sidien tiegħu kienu għażlu minn jeddhom stess biex ma jiftħux, u allura m'għandniex dik il-problema ta' nies li qed jinġabru f'rassa u jiżfnu, jiġifieri dik il-problema eliminajniha.

Però, bħalma għedtlek, qed ikollna problemi f'bars fejn xi uħud mis-sidien forsi mhumiex qed josservaw il-miżuri li ġew implimentati f'dawn l-aħħar ġimgħat.

Allura, f'dan ir-rigward qed immorru aħna biex nassistu lill-ispetturi tal-Awtorità Maltija għat-Turiżmu u tad-Direttorat għas-Saħħa Ambjentali.

Jien s'issa naħseb li l-miżuri li qed jittieħdu f'Għawdex qed ikollhom ċertu riżultat għax, safejn naf jien, dan in-numru ta' 10 infettati ilu hekk għal ġimgħatejn tal-inqas.

Mill-banda l-oħra, ovvjament aħna nkunu għaddejjin bil-patrols u ma jfissirx li, għax ma jkollniex l-ispetturi tal-Awtorità Maltija għat-Turiżmu u tad-Direttorat għas-Saħħa Ambjentali, ma neħdux il-miżuri li hemm bżonn jekk naraw forsi xi ġemgħa ta' iktar minn 15-il ruħ.

Ġieli waqafna u ċċekkjajnihom u nwissuhom biex kemm jista' jkun iżommu d-distanza, u anke fejn hemm bżonn, skont fejn ikunu, li jintlibsu l-maskri.

Naf li kien hemm xi bookings, naf li nħarġu xi ċitazzjonijiet – xi numru żgħir – però qed nipprovaw nillimitawh għal dawk il-każijiet li vera jibqgħu kontinwament ma jobdux l-ordnijiet li jingħatawlhom.

Jien nista' ngħid li s'issa – touch wood – ħadd mill-membri tal-Korp tal-Puliżija ta' Għawdex ma ġie infettat kemm ilha li ħarġet minn Frar 'l hawn, u nispera li nkomplu mexjin hekk ħalli nkunu nistgħu nagħmlu xogħolna.

Ix-xogħol tagħna normali ma waqaf xejn – anzi, pjuttost qed jiżdied – u nkunu nistgħu nagħmluh b'mod iktar effiċjenti.

IĊ-CHAIRPERSON: Dan l-aħħar ukoll smajna bl-interventi li saru mill-Pulizija fuq il-Gozo Channel: tista' forsi tispjegalna x'sar u ma sarx?

MAURICE CURMI: Iva, ġieli assistejna lill-membri ta' Transport Malta, kif ukoll tad-Direttorat għas-Saħħa Ambjentali, fejn immorru nagħmlu żewġ traġitti jew tnejn magħhom biex naraw li l-passiġġieri kollha qed jilbsu u jobdu d-direttiva li tintlibes il-maskra.

IĊ-CHAIRPERSON: Grazzi ħafna.

Ngħaddu issa għall-mistoqsijiet tal-membri tagħna.

L-Onor.

KEVIN CUTAJAR: Supretendent, nirringrazzjak talli qiegħed magħna llum u talli għoġbok tagħtina din il-preżentazzjoni.

L-ewwel nett, nirringrazzjak tal-ħidma tagħkom, mhux biss inkwantu tal-COVID-19, imma b'mod inġenerali fil-qasam Għawdxi.

Għandi żewġ mistoqsijiet fil-każ tiegħi.

Minħabba naturalment l-esiġenzi li daħlu, ta' osservar ta' miżuri, miżuri ġodda li hemm bżonn, ta' infurzar, eċċ. li ġew introdotti minħabba l-imxija tal-COVID-19, x'kien l-effett fuq l-Korp tal-Pulizija f'Għawdex inkwantu tan-numru ta' pulizija?

Kien hemm bżonn li n-numru jiżdied?

Sodisfatti bil-complement preżenti li għandkom biex tlaħħqu ma' dan it-tip ta' xogħol?

U jekk le, minħabba l-miżuri tal-COVID-19, hemm il-ħtieġa ta' aktar complement?

Tinsiex li dan il-Kumitat qed jiddiskuti proprju l-COVID-19 relatat mal-kwestjoni ta' Għawdex, u allura nkunu nistgħu anke nagħmlu r-rakkomandazzjoni jekk ikun hemm il-bżonn ta' aktar complement biex tlaħħqu mat-tip ta' sitwazzjoni.

It-tieni domanda tirrigwarda fejn inti semmejt x-xogħol ta' infurzar li qed tagħmlu anke inkwantu l-Gozo Channel b'mod partikolari: smajna anke fl-aħbarijiet dan l-aħħar … Jekk nieħdu l-perjodu mill-1 ta' Lulju sal-lum, meta reġa' kellna ż-żieda fin-numru tal-persuni infettati bil-COVID-19 u allura anke kellna ċertu ammont ta' traffiku ta' nies ġejjin minn Malta għal Għawdex, partikolarment Maltin li jiġu jagħmlu l-vakanza tagħhom Għawdex u anke għax fetaħ l-ajurport għat-turisti, tista' tagħtina l-medja ta' ksur tal-liġi li ltqajtu magħhom rigward il-mizuri tal-COVID-19 f'ġimgħa fuq perjodu ta' xahar u l-multi li qed jingħataw?

Għaliex fuq din ma jidhirlix li qed ikun hemm informazzjoni pubblika, u naħseb li jkun jagħmel sens li din l-informazzjoni tiġi mxandra ħalli wieħed ikun jista', anke aħna bħala politiċi, nkunu f'pożizzjoni li nidderieġu ruħna dwar x'talbiet nagħmlu u x'miżuri nħossu li jkun hemm bżonn li nirrakkomandaw.

Grazzi.

MAURICE CURMI: L-ewwel nett, fuq il-complement tal-pulizija f'Għawdex, nimmaġina li kull supretendent, u anke l-Kummissarju, jixtiequ li jkollhom complement aktar għax ix-xogħol dejjem qed jiżdied u dejjem qed isir kkomplikat, u allura jrid ikollok nies dedikati għal ċerti xogħlijiet.

Però, f'Għawdex ngħid li minkejja li kellna impenn iktar relatat mal-COVID-19, mill-banda l-oħra, ukoll minħabba li l-festi ġew ikkanċellati, allura stajt nuża dawk il-pulizija li normalment tużahom għall-festi biex ninforzaw.

Bħala complement Għawdex ma konniex daqshekk batuti.

L-ispezzjonijiet li qed isiru bħalissa flimkien mal-MTA, l-MTA qed tħallas għalihom hi, jiġifieri dawn ikunu nies li normalment ikun off duty u jmorru jagħmlu dawn l-ispezzjonijiet flimkien mal-MTA.

Jiġifieri, l-operat tal-pulizija ta' Għawdex baqa' għaddej normali.

Fir-rigward tat-tieni mistoqsija tiegħek fuq iċ-ċitazzjonijiet li qed jinħarġu, irrid ngħid li jien ċ-ċifri ma nistax nagħtihomlok bħalissa għaliex il-biċċa kbira minn Lulju 'l hawn iċ-ċitazzjonijiet qed joħorġuhom jew l-MTA direttament jew inkella d-Direttorat għas-Saħħa Ambjentali.

Dawn għandhom .… f'dak li għandu x'jaqsam ma' ksur ta' dawn ir-regolamenti li ġew implimentati riċenti.

Kien hemm każijiet fejn il-pulizija ħarġu ċ-ċitazzjonijiet ukoll; però, jiddispjaċini li f'dan l-istadju ma nistax ngħaddihomlok għax m'għandix iċ-ċifri.

Li nixtieq nagħmel enfasi dwaru huwa li dawn iċ-ċitazzjonijiet li nħarġu għad iridu jidhru quddiem it-Tribunal, jiġifieri r-riżultat tagħhom ma nistax ngħidu lanqas jien.

Qed tingħata l-impressjoni li qed jingħataw numru ta' ċitazzjonijiet meta fil-fatt wieħed ikun qed jiġi mħarrek biex jidher quddiem it-Tribunal.

Dan bħal meta tingħata ċitazzjoni ta' karozza.

Ladarba jiġi deċiż mit-Tribunal, imbagħad inkun nista' ngħidlek iċ-ċifri.

IĊ-CHAIRPERSON: Jiġifieri hemm il-possibilità bħal kull ċitazzjoni oħra li tiġi kkontestata?

MAURICE CURMI: Tiġi kkontestata u wieħed jew jiġi lliberat jew jista' jinstab ħati.

IĊ-CHAIRPERSON: Huwa tajjeb li nispjegaw il-proċeduri.

Forsi napprofitta ftit mill-preżenza tiegħek biex ninformaw ftit lill-pubbliku l-proċedura x'inhi.

MAURICE CURMI: F'dawn il-każijiet ta' ksur ta' dawn il-liġijiet li ġew implimentati riċentement rigward il-COVID-19, l-pulizija jew l-ispetturi tas-sanità jieħdu d-dettalji bħal kull każ ieħor, imbagħad jinħarġu l-akkużi aktar 'il quddiem.

Jiġifieri, normalment f'dawn il-każijiet jinstemgħu quddiem it-Tribunal tal-Ġustizzja, jiġifieri fiċ-Ċentru tal-Għarb.

KEVIN CUTAJAR: Nixtieq nagħmel mistoqsija supplimentari u ta' kjarifika.

Nifhimha li trid tieħu l-proċess jekk kien hemm ksur u multa; imma jekk kien hemm ksur u ngħatat multa, naħseb li għall-finijiet ta' statistika tidher xi mkien, irrispettivament mir-riżultat li jkun hemm xħin din titressaq quddiem it-Tribunal, le?

MAURICE CURMI: Il-każ irid jiġi deċiż mill-Kummissarju tal-Ġustizzja … Jien ma nistax, f'dan l-istadju ...

KEVIN CUTAJAR: Imma la l-multa tkun ħarġet, ħarġet, le?

MAURICE CURMI: Jiddispjaċini m'għandix dawk iċ-ċifri.

Għax imbagħad, terġa', dawn tas-Sanità jmorru l-LESA, jiġifieri lanqas jien ma jkolli r-rekords f'idi.

IĊ-CHAIRPERSON: Nieħdu nota biex ikollna rappreżentant tal-LESA biex jagħtina din l-informazzjoni.

Issa jew nitolbuhielhom permezz ta' e-mail jew ikollna laqgħa ulterjuri biex inkunu nistgħu niġbru din l-informazzjoni.

KEVIN CUTAJAR: Biex aħna nkunu nistgħu nidderieġu ruħna fejn aħna sejrin, irid ikollna stampa tal-affarijiet, ta' kemm multi nħarġu.

Dik is-sustanza tal-mistoqsija tiegħi.

IĊ-CHAIRPERSON: Tkun sodisfatt jekk nitolbuha permezz ta' e-mail u jagħtuna din l-informazzjoni?

CHRIS SAID: Irrid nagħmel żewġ osservazzjonijet.

L-ewwel ħaġa, irrid nirringrazzja lis-Supretendent u lill-membri kollha tal-Korp tal-Pulizija f'Għawdex għax-xogħol li qed jagħmlu, anke f'dawn is-sitwazzjonijiet differenti, mhux normali ta' dawn l-aħħar xhur, minn Marzu 'l hawn.

Apparti ċ-ċitazzjonijiet, li hu daqsxejn inkwetanti hu li anke dawk li ngħataw fil-bidu f'Marzu, April, eċċ., kważi kważi għadu ma nstama' xejn minnhom quddiem it-Tribunal.

Sewwa, huwa veru li kien hemm żmien meta t-Tribunal kien wieqaf, imma issa t-Tribunal ilu li beda jaħdem ukoll.

U allura aħna nafu li kultant l-infurzar huwa importanti ħafna iżjed mir-regolamenti, għaliex li jkollok regolamenti fuq il-karta u ma jiġux infurzati, in-nies jeħduha for granted li kważi jistgħu jagħmlu li jridu.

Għalkemm naf li ma tiddependix minnek, tiddependi mis-sistema tal-LESA, però l-appell tiegħi hu wkoll li dawn jitressqu, min għandu jikkontesta jikkontesta, jekk ikollu raġun jingħata r-raġun.

Dan anke biex jingħata l-messaġġ li dawn l-affarijiet ma jistgħux jittieħdu lightly.

Dawn l-affarijiet ma tistax teħodhom for granted għaliex, fl-aħħar mill-aħħar, mhux is-saħħa tiegħek biss hemm fin-nofs, imma hemm is-saħħa ta' ħaddieħor.

It-tieni punt, u inti għamilt referenza tajba ħafna għalih meta għedt li dan is-sajf għalkemm żdied l-ammont ta' xogħol min-naħa l-oħra naqsu l-festi, naqsu l-attivitajiet tal-massa, naqsu l-parties u d-discos, huma kollha pprojbiti, u dawn kienu jieħdu ħafna xogħol lill-Pulizija.

Allura, minn Lulju 'l hawn biex tindirizza anke s-sitwazzjoni differenti u mhux normali li għandna – mhux f'Għawdex biss, imma f'Malta ukoll, imma fil-każ tagħna f'Għawdex – ħadt passi biex ikun hemm tibdil fit-tqassim tal-pulizija li għandek assenjati taħt ir-responsabbiltà tiegħek f'Għawdex?

Biex ninftiehem aħjar, mela għandna din il-problema li ma rridux inħallu nies jinġabru f'post wieħed, kulħadd jaf fejn huma l-hot spots fejn jistgħu jinġabru n-nies ġewwa Għawdex, il-Korp, u inti responsabbli mit-tqassim f'Għawdex, fid-dawl ta' din is-sitwazzjoni u fid-dawl li naqas ċertu xogħol imma żdied ċertu xogħol ieħor, kien hemm xi tibdil fit-tqassim tal-membri tal-Pulizija?

Dan l-aħħar waħda mill-problemi, biex insejħilha hekk, kien Marsalforn.

Dan il-post kienu qed jinġabru ħafna nies ta' nazzjonalitajiet differenti, minn kull ġens ta' nies, u jidher li hemmhekk kellna waħda mill-problemi fejn setgħu jinġabru n-nies fi gruppi ta' aktar minn ħmistax-il persuna.

U allura waħda mill-miżuri li ħadt li din l-għassa, li qabel kienet issir minn raġel wieħed biss, ipprovajna, speċjalment filgħaxijiet, matul il-ġimgħa kollha mis-6.00 pm sas-6.00 am jagħmluha għallinqas tnejn, u fi tmiem il-ġimgħa mill-Ġimgħa sat-Tnejn filgħodu, apparti li jkun hemm tnejn fix-xiftijiet kollha, jkun hemm ukoll surġent stazzjonat Marsalforn biss.

Issa, ovvjament fejn stajna wkoll – jien mhux Marsalforn biss għandi – ħafna mill-irħula l-kbar, speċjalment ix-Xagħra, ix-Xewkija, in-Nadur, kif ukoll ix-Xlendi u l-Imġarr ipprovajna nżommuhom bl-għases miftuħa l-ġurnata kollha ħalli dak li jkun ikun jista' jinqeda.

Ix-Xlendi wkoll qed ikun post pjuttost popolat minn ħafna nies li jinżlu hemmhekk għall-baħar, ristoranti u bars.

Ipprovajna kemm jista' jkun immexxuhom b'iktar minn pulizija wieħed fejn stajna.

Imbagħad, ovvjament għandi n-nies tal-Mobile Squad bil-karozzi l-ħin kollu għaddejjin jagħmlu patrol ma' Għawdex kollu, u kif ukoll it-traffiku.

It-traffiku saħħaħnih: issa għandi għaxra min-nies erġajt hemmhekk, qed ikolli nies bi tliet xiftijiet, jiġifieri f'xi ħin jista' jkollok tlieta jew erba' muturi tat-traffiku li nutilizzawhom għal dak li jkun hemm bżonn, apparti t-traffiku.

Permezz ta' dawn il-mizuri li qed nieħdu naħseb li qed ikun hemm iktar preżenża qawwija ta' pulizija fit-toroq, li tidher u li jista' jkollha riżultati effettivi.

Għax anke jien stess ninduna, indur u nagħqad u nara ċerti nies iwaqqfuk għal xi ħaġa żgħira, li kieku ma kienx hemm pulizija dan fejn kien se jmur għal din l-għajnuna?

Huma affarijiet żgħar, imma naħseb li n-nies tapprezza, imqar li tara preżenza almenu.

CHRIS SAID: Għandi l-aħħar mistoqsija.

Id-dinamika se tinbidel minn hawn u ftit ġimgħat oħra, jiġifieri minn hawn u ftit ġimgħat oħra l-probabbiltà hi li n-nies li jinġabru f'dawn il-hot spots, b'mod partikolari Marsalforn u x-Xlendi, jonqsu: però, se tibda l-iskola.

Nafu li qed issir preparazzjoni biex tibda l-iskola: intom bħala Korp qed tiġu involuti fil-preparazzjoni – issa mhux li tidħlu fl-iskola, għax hemmhekk m'għandkomx responsabbiltà – imma xħin it-tfal jinġabru barra l-iskola xħin jispiċċaw l-iskola?

MAURICE CURMI: S'issa m'aħna involuti fl-ebda taħditiet ta' dak it-tip.

IĊ-CHAIRPERSON: Normalment tiġi involut fit-taħditiet fil-ġranet ta' qabel ma tiftaħ l-iskola minħabba l-immaniġġar tat-traffiku.

MAURICE CURMI: Tkun sfida għalina wkoll għax tkun diffiċli biex fl-istess ħin tieħu ħsieb l-iskejjel kollha ta' Għawdex.

Din il-kwestjoni ewlenija tiegħi tkun.

IĊ-CHAIRPERSON: Minħabba ċ-ċirkostanzi nappellaw biex dawn id-diskussjonijiet din is-sena jibdew ħafna iktar kmieni.

Normalment, f'dik il-ġimgħa ta' qabel jibdew id-diskussjonijiet u jieħdu sehem stakeholders differenti, fosthom il-LESA, il-Pulizija u Transport Malta.

Però, minħabba ċ-ċirkostanzi, id-diskussjonijiet naqbel li għandhom jibdew qabel, u min-naħa tagħna bħala Kumitat inkunu nistgħu nagħmlu rakkomandazzjoni biex illum qabel għada jibdew dawn id-diskussjonijiet bl-involviment kruċjali tal-Pulizija.

Ir-rwol tagħkom jidħol f'kull qasam u f'kull livell tal-ħajja.

Huwa importanti li tkun on board sa mill-bidu nett tat-teħid tad-deċiżjonijiet biex tkunu tistgħu tutilizzaw ir-riżorsi ħafna aħjar u tkunu tistgħu tagħtu servizz mhux biss fil-ħin, imma anke intom bħala Korp tal-Pulizja taħdmu b'iktar mod seren.

Nappellalek, però, li dejjem tkompli titlob ir-riżorsi, mhux tgħid li għax din is-sena ma kellekx il-festi allura ħdimt tajjeb, għax hawnhekk il-bżonnijiet huma dawk li huma.

Għawdex għandu l-bżonnijiet tiegħu u allura rridu niġbdu ħabel wieħed biex nitolbu ħafna iktar riżorsi biex is-sezzjoni f'Għawdex tkun iktar mibnija aħjar.

MAURICE CURMI: Nifhem il-kwestjoni tal-manpower Għawdex.

Anke Malta, jien qabel ġejt Għawdex kont stazzjonat il-Qawra, u hemmhekk diġà kellna nuqqas, għallinqas fl-aħħar bagħatli erba' surġenti oħrajn, jiġifieri ......

CHRIS SAID: Inti bħala Supretendent responsabbli minn Għawdex trid tuża l-argument li Għawdex lill-Korp proporzjonalment qed jagħtih ħafna iżjed membri minn kull reġjun ieħor f'Malta.

Allura m'għandux iħallina neqsin!

MAURICE CURMI: F'Malta hemm stazzjonati daqskemm hawn Għawdex.

Persważ minn dan il-Kummissarju li jassistina.

IĊ-CHAIRPERSON: Insellimlu minn hawn u persważa li se jifhem il-ħteġijiet u l-esiġenzi ta' Għawdex.

Hawnhekk bħala Kumitat, aħna mhux fil-kamp tal-Pulizija biss, tal-Forzi tal-Ordni, imma f'kull kamp, aħna dejjem pronti biex niġbdu l-ħabel lejn Għawdex, għaliex ovvjament il-bżonnijiet huma dawk li huma.

Allura nkunu qegħdin ngħaddu dan il-messaġġ ukoll.

Grazzi ħafna lilek u lill-membri tal-Korp tal-Pulizija kollha għax, fl-aħħar mill-aħħar, intom frontliners ukoll u allura qegħdin tagħtu s-servizz f'kuntest ta' sfidi ta' saħħa u sigurtà.

Nitolbok tgħaddi r-ringrazzjament tagħna lill-membri tal-Korp tal-Pulizija.

Grazzi ħafna.

L-Onor.

ANTON REFALO: Nirringrazzja lill-Korp tal-Pulizija u lill-uffiċjali tal-MTA.

Naħseb li l-ispezzjonijiet qegħdin isiru b'mod impekkabbli – rajthom Marsalforn – b'mod li l-poplu jiġi edukat, ikun iktar mgħarraf pubblikament dwar l-importanza li jieħu dawk il-prekawzjonijiet neċessarji.

Naħseb li huwa sewwa li kemm il-Pulizija, kif ukoll l-MTA, qed jagħtu dan l-għarfien pubbliku biex in-nies li jkunu ġo ristoranti jagħrfu l-importanza li jieħdu l-miżuri neċessarji.

Jien li nixtieq inkun naf huwa sempliċement kemm ħarġu ċitazzjonijiet inkonnessjoni ma' ksur ta' regolamenti tal-COVID-19.

MAURICE CURMI: In-numri m'għandix f'idejja.

Skont minn meta tridha, jekk tridhiex mill-bidu ...

MAURICE CURMI: Bħalma għedtlek, dawn imorru l-LESA.

Li ħriġna aħna nista' ngħidlek jien, minn Marzu 'l hawn.

KEVIN CUTAJAR: Skużani.

Sinjura President, naħseb li huwa importanti ...

IĊ-CHAIRPERSON: Jien għalhekk staqsejt x'tip ta' informazzjoni teħtieġu, sabiex imbagħad inkunu nistgħu nirregolaw irwieħna.

KEVIN CUTAJAR: Huwa importanti li tiddistingwi x'inhija l-kompetenza tagħkom, x'inhija tal-LESA, biex aħna nifhmu wkoll.

Ngħid għalija qed inħossni ftit fil-għama.

MAURICE CURMI: Għandek raġun.

Ħalli nipprova nispjega għax forsi ma spjegajtx ruħi biżżejjed qabel.

Nista' ngħid li minn Marzu sa Ġunju, meta l-miżuri li kienu qed jittieħdu bdew jiġu kkanċellati, iċ-ċitazzjonijiet li ħarġu primarjament min-naħa tal-Pulizija kienu fejn kien kienu qed jinġemgħu nies fi gruppi ta' iktar minn tlieta.

Jiġifieri, jien kont involut direttament u kien hemm tal-inqas tliet każijiet fejn suppost ma kenux qed jinġemgħu gruppi ta' iktar minn tlieta u kienu ħamsa jew sitta.

IĊ-ĊHAIRPERSON: Il-gatherings.

MAURICE CURMI: Il-ġemgħat.

Dak li ħriġna primarjament.

Jekk m'iniex sejjer żball bl-amment, kien hemm xi żewġ każijiet oħra fejn dak li jkun kien ordnat jagħmel kwarantina, għamilna spot checks u ma nstabx.

IĊ-ĊHAIRPERSON: Ħalli nieħdu ftit lura.

Inħarġu l-avviżi legali bil-miżuri.

Li qed jistaqsuk il-Membri hija x'inhi r-responsabbiltà tal-Pulizija, x'inhi r-responsabbiltà tal-LESA u dik ta' entitajiet oħrajn?

MAURICE CURMI: Minn Marzu sa madwar Ġunju, il-Pulizija ħarġet dan it-tip ta' ċitazzjonijiet, fejn ikun hemm ħafna ġemgħat jew inkella marru jagħmlu spezzjoni ta' xi ħadd li suppost qiegħed taħt kwarantina u ma nstabx id-dar.

Jidhirli li kien hemm xi tnejn jew tliet każijiet.

Madanakollu, dawn ma ġewx ipproċessati minna.

Aħna noħorġu ċ-ċitazzjoni u mbagħad tintbgħat lil-LESA biex tiġi appuntata quddiem it-Tribunal.

Minn Lulju 'l hawn l-ispezzjonijiet li konna qed nagħmlu primarjament kienu ristoranti u bars, u tas-Sanità kienu qed joħorġu ċ-ċitazzjonijiet huma stess.

Aħna sempliċement konna mmorru magħhom għall-bonordni.

IĊ-ĊHAIRPERSON: Jiġifieri l-Pulizija kienet hemm biex tagħti l-assistenza u biex tiffaċilita l-proċess ta' infurzar mill-entitajiet l-oħrajn.

MAURICE CURMI: Hekk hu.

Jiddispjaċini, m'għandix ċifri jien.

KEVIN CUTAJAR: Jiġifieri dak kien ir-rwol tagħkom.

MAURICE CURMI: Primarjament dejjem hekk kien, li aħna nassistu lill-ispetturi tas-Sanità biex nassiguraw li ma jkunux f'xi periklu.

CHRIS SAID: Anke fil-każ tal-kwarantina?

IĊ-ĊHAIRPERSON: Allura f'dan il-każ irridu nitolbu din l-informazzjoni lil-LESA u lil tas-Sanità.

MAURICE CURMI: Però, fl-ewwel xhur, minn Marzu 'l hawn, dak it-tip ta' ċitazzjonijiet inħarġu min-naħa tagħna, fejn kien hemm iktar minn grupp ta' tlieta miġbura flimkien, u kien hemm xi żewġ każijiet jew tlieta fejn il-persuna ma nstabitx id-dar meta suppost tqiegħdet taħt kwarantina.

Minn Lulju 'l hawn, kemm l-MTA u kemm tas-Sanità għandhom il-poter li joħorġu ċ-ċitazzjonijiet huma direttament.

IĊ-ĊHAIRPERSON: Grazzi.

(Onor. Membri: Le) Nirringrazzjak, Supretendent Curmi, u grazzi tal-ħidma kollha tagħkom.

MAURICE CURMI: Grazzi lilkom.

IĊ-ĊHAIRPERSON: Nistiednu issa lis-Sinjura Christine Vella, Senior Head MTA-Gozo.

Kif diġà għedt, is-settur tat-turiżmu huwa pilastru importanti fl-ekonomija tagħna: però, ovvjament il-miżuri leġiżlattivi li nħarġu għandhom komponent importanti ta' infurzar.

Ovvjament, fejn għandek stabbilimenti turistiċi, hemm iktar possibbiltà ta' ġemgħat għaliex in-natura tal-operat tal-istabbilimenti fih innifsu huwa dak.

Allura, hemm il-ħtieġa ta' intervent min-naħa tal-awtoritajiet kompetenti biex jassiguraw li dawn il-miżuri jiġu applikati u infurzati.

Sinjura Vella, nitolbok huwiex permess li din il-preżentazzjoni li għandek tintuża b'mod pubbliku.

IS-SA CHRISTINE VELLA: Iva, dażgur.

IĊ-ĊHAIRPERSON: Għandna l-permess.

Nistiednek biex tagħmel l-intervent tiegħek.

IS-SA CHRISTINE VELLA: Sinjura President, nirringrazzjak tal-istedina tiegħek.

Nirringrazzja wkoll lill-Ministru u lill-Membri Parlamentari tal-ħidma tagħkom, speċjalment fi ħdan dan il-Kumitat.

Hawnhekk qed nirrappreżenta lill-uffiċċju tal-MTA ta' Għawdex, u ovvjament se nitkellmu fuq Għawdex.

Nixtieq nippreżenta lill-Kumitat din il-PowerPoint presentation:

Qabelxejn, qabel ma mmur direttament għax-xogħol li qed nagħmlu relatat mal-COVID-19, nixtieq li nagħmel daqsxejn ta' introduzzjoni.

Ix-xogħol li għamilna u l-figuri li se nippreżenta jridu jittieħdu fil-kuntest ta' kemm għandna stabbilimenti liċenzjati.

Għaldaqstant, se nagħti ftit data f'dak is-sens.

L-uffiċċju tagħna jinsab ġewwa Pjazza Indipendenza.

Għandna uffiċċju tal-informazzjoni turistika, kif ukoll is-sezzjonijiet tal-amministrazzjoni, tal-infurzar u tal-liċenzji.

L-għan tal-MTA f'dawn l-aħħar snin saħħet ħafna lil dan l-uffiċċju, anke b'żieda ta' staff complement li kellna reċentament.

Bħala MTA, l-għan tagħna huwa dejjem li l-operatur Għawdxi, in-nies Għawdxin, it-turisti li qegħdin Għawdex, jinqdew mill-uffiċċju tal-MTA daqslikieku marru l-Head Office jew f'xi uffiċini oħra li issa għandna Malta.

B'hekk qed jitnaqqas dak l-inkonvenjent li jekk wieħed irid japplika għal liċenzja jew joħroġ permess irid joqgħod jitla' l-Head Office tagħna li jinsab ġewwa l-Kalkara.

Għaldaqstant, hemm daqsxejn distanza mhux ħażin.

Però, nista' ngħid li llum il-ġurnata jista' jinqeda mill-uffiċċju ta' Għawdex stess.

Imbagħad ikun hemm kordinazzjoni diretta mad-direttorati rispettivi ġewwa Malta, biex imbagħad ikomplu jipproċessaw min-naħa tagħhom.

L-uffiċċju tagħna jagħmel l-ispezzjonijiet finali u l-awditjar finali biex joħroġ il-permess.

Rigward l-infurzar, li huwa s-suġġett li qed nittrattaw illum, aħna għandna ħames persuni li jagħmlu xogħol ta' infurzar: tlieta huma senior enforcement executive u tnejn huma assistant enforcement officers.

Dak huwa l-istaff complement tagħna, li jaħdmu on a day in, day out basis.

Għaldaqstant, b'dan il-mezz inkopru tmiem il-ġimgħat kif ukoll festi pubbliċi.

Fl-Uffiċċju Informazzjoni tagħna jiġu mas-60,000 turist.

Għandna wkoll Satellite Information Office ġewwa l-Harbour Terminal tal-Imġarr, fejn naqdu 25,000 turist.

Hawnhekk nagħtu servizz ta' cash office, arrears collection, ninvestigaw l-ilmenti kollha relatati mat-turiżmu li jidħlu fl-uffiċini tagħna f'Malta u direttament għandna ġewwa Għawdex.

Dawn isiru fuq bażi ta' kuljum, anke f'ċirkostanzi li mhumiex COVID-19: isir infurzar tal-farmhouses liċenzjati, infurzar fuq tables and chairs encroachments, legal guiding, diving, eċċ. Bis-saħħa ta' Kap 409 u leġiżlazzjoni oħra, dan l-uffiċċju joħroġ ukoll avviż ta' nfurzar u administrative fine notices fejn insibu ksur.

Bħalma għedtilkom, huwa importanti li jkollkom idea ta' x'għandna permessi u stabbilimenti liċenzjati, biex wieħed japrezza x-xogħol li sar relatat mal-COVID-19.

Bħala lukandi, guest houses u hostels wieħed isib 28 stabbiliment.

Għandna wkoll 'il fuq minn 2,000 sodda.

Farmhouses u appartamenti, dawk li nsibuhom bħala holiday furnished premises, li huma sewwa 'l fuq minn elf, li jissarrfu 'l fuq minn 6,000 sodda.

Wieħed ukoll jinnota l-qabża li kellna dan l-aħħar fil-liċenzjar, fl-ammont ta' units bħala holiday furnished premises, kif ukoll is-sodod.

Ovvjament, jekk jiżdiedu l-units qed jiżdiedu wkoll is-sodod.

Skont l-istatistika, ristoranti, snack bars, bars u kiosks b'kollox għandna kważi mat-300.

Bħala spezzjonijiet relatati mal-COVID-19, wieħed irid jibda minn Marzu, meta kien ħareġ l-Avviż Legali 76 tal-2020 dwar l-għeluq tal-istabbilimenti konċernati.

Dan daħal fis-seħħ fis-17 ta' Marzu; għaldaqstant aħna, mill-Erbgħa 18 ta' Marzu, bdejna bl-ispezzjonijiet tagħna kontinwi day in, day out.

Ix-xogħol tal-infurzar kien iffokat fuq hekk biss.

Konna noħorġu tim jew żewġ timijiet ta' mill-inqas żewġ persuni kull filgħodu, fil-ħin tal-lunch u fil-ħin tad-dinner – ġranet sħaħ, kienu jibqgħu barra sal-għaxra ta' filgħaxija, u anke iktar tard.

Il-miżuri li konna qegħdin nispezzjonaw kienu relatati ma' bars, klabbs u każini li riedu jkunu magħluqin, u mbagħad kellna wkoll l-istabbilimenti tal-ikel, jiġifieri r-ristoranti u snack bars.

Konna nivverifikaw l-operat ta' dawk li baqgħu miftuħin għaliex, skont l-Avviż Legali li ħareġ, kienu jistgħu biss joperaw is-servizz ta' take away.

Hemmhekk sar ħafna xogħol.

Wieħed jinnota n-numru ta' spezzjonijiet, li mhuwiex ftit.

Nista' ngħid li fuq medja ta' jumejn, tlieta, konna nkunu dorna lil Għawdex kollu.

Għandek postijiet bħal Marsalforn u x-Xlendi li tal-inqas darba kuljum kienu jiġu spezzjonati, ġeneralment darbtejn, kemm lunch kif ukoll dinner, peress li dawk huma l-iktar postijiet li kienu popolari u frekwentati min-nies.

Meta mbagħad dħalna f'Mejju, u bdejna naraw li bdew joħorġu l-protokolli … Kien iż-żmien ta' reopening u transitioning, u allura hemmhekk in-natura tax-xogħol tagħna inbidlet u, fejn qabel konna qed ninforzaw li nsibuk magħluq, li naraw li l-imwejjed u s-siġġijiet inġabru u ħadthom ġo garaxx jew ġew marbuta b'xi katina, hawnhekk ix-xogħol kien iktar pjaċevoli għaliex ovvjament qed nerġgħu niftħu u nerġgħu naraw lill-operaturi u l-ekonomija titħarrek.

Għandna l-protokolli relatati ma' dan l-operat tal-catering li għadu fis-seħħ anke llum.

Sar awditjar lil kull stabbiliment.

Hemmhekk ħdimna magħhom sakemm eventwalment ingħatat il-quality label sticker ta' COVID-19 Compliant li ħarġet l-MTA.

Dak kien jinvolvi ħafna xogħol għaliex hemmhekk l-ispezzjoni kienet qed tieħu fit-tul ħafna; sakemm wieħed jispjega eżatt il-protokolli li aħna nippretendu mingħand l-operaturi x'irid isir, u kellna wkoll ċerti problemi dwar l-operaturi kif iġibu affarijiet bħal sanitisers u ħwejjeġ protettiv.

F'Għawdex ħassejniha għaliex ċertu stock dam ma daħal Għawdex.

Ovvjament kien qed jittieħed kollu Malta.

Kellna ftit problemi hemmhekk, imma bil-mod il-mod ukoll ġew solvuti.

Ġaladarba saru dawn il-full audits – u għandna wkoll xi ftit għadhom għaddejjin – ix-xogħol tagħna ġie konċentrat bħala spot checks, fejn hemmhekk qed naraw li l-istabbilimenti qegħdin jaderixxu mal-protokolli u mal-avviżi legali li għandna fis-seħħ.

L-ispot checks isiru ta' kuljum, speċjalment matul il-ġurnata.

Bil-lejl nibqgħu għaddejjin sal-ħdax ta' bil-lejl u skont il-bżonn, anke iktar tard mill-ħdax ta' bil-lejl.

Bħalma semma s-Supretendent Curmi qabli, qed isiru spezzjonijiet konġunti mal-uffiċjali tas-Saħħa Pubblika.

Hawnhekk nixtieq nirringrazzja lis-Sur Joseph Borg, li jmexxi l-Uffiċċju tas-Saħħa Pubblika f'Għawdex, għax-xogħol kbir li qed jagħmlu l-uffiċjali tiegħu.

Qed naħdmu ħafna id f'id ma' xulxin, u nħoss li bir-riżorsi li għandna qed noffru l-aħjar li nistgħu.

Ovvjament, il-Pulizija qed jakkumpanjawna għall-ksur ta' bonordni, eċċ.

Nixtieq naċċenna wkoll li qed nivverfikaw avvennimenti, bħal tiġijiet, xi attivitajiet li kienu għadhom għaddejjin tal-kunsilli lokali, xi bands, gigs, eċċ. Bejn l-1 ta' Ġunju u s-26 ta' Awwissu kellna total ta' 780 spot check; kellna 480 spezzjoni li kienu magħmulin mill-enforcement officers tal-MTA waħedhom; u kellna 350 spezzjoni li saru b'mod konġunt mal-uffiċjali tas-Saħħa Pubblika, li għadni kif irreferejt għalihom, u mal-Pulizija.

IĊ-ĊHAIRPERSON: Grazzi, Sinjura Vella, tal-preżentazzjoni tiegħek.

Napprezzaw il-ħidma li qed issir, mhux biss mill-MTA, imma anke b'mod kollettiv u l-kollaborazzjoni li qed issir bejn diversi entitajiet.

Ninnota b'sodisfazzjon żieda ta' sodod, kif ukoll ta' stabbilimenti liċenzjati.

Il-ħidma tagħkom hija marbuta mal-istabbilimenti li huma liċenzjati magħkom, hux hekk?

IS-SA CHRISTINE VELLA: Nixtieq nippreċiża li matul dan il-perjodu tal-COVID-19 aħna qegħdin nagħmlu spezzjonijiet f'kull stabbiliment.

Jista' jkun każin, klabb tal-banda, kull min qiegħed bil-bieb miftuħ jopera għan-nies qed jiġi spezzjonat mill-uffiċjali tagħna.

B'hekk naċċertaw li kull stabbiliment għandu l-protokolli neċessarji, u għaldaqstant huwa sigur li tmur fih.

M'aħniex immorru biss f'dawk li huma liċenzjati.

Din hija kwestjoni ta' saħħa pubblika u allura qed nagħmlu spezzjonijiet ta' klabbs u każini li għandhom liċenzji ta' klabbs.

Normalment ma jaqgħux taħt id-dekasteru tagħna.

IĊ-ĊHAIRPERSON: Hawnhekk toħroġ ukoll il-ħidma addizzjonali li qed issir mill-Awtorità anke fejn jidħlu stabbilimenti ...

IS-SA CHRISTINE VELLA: Iva, anke kiosks ta' hawkers, eċċ.

IĊ-ĊHAIRPERSON: L-ispot checks ovvjament isiru għall-għarrieda.

X'inhuma l-proċeduri u l-protokolli li hemm attivi biex isiru dawn l-ispezzjonijiet; il-mod ta' kif jiġu proċessati biex post jiġi ddikjarat li huwa sigur?

IS-SA CHRISTINE VELLA: Bħalma għedt, xħin erġajna bdejna niftħu, id-Direttorat għas-Saħħa Pubblika ħareġ il-protokolli u anke ċ-check lists.

Aħna nimxu magħhom ġaladarba nagħmlu l-awditjar tal-istabbiliment.

Dik hija l-ispezzjoni inizjali.

Hemmhekk tieħu fit-tul u ġeneralment kellna bżonn ta' follow-up visits ta' darbtejn jew tliet darbiet f'kull stabbiliment.

Ġaladarba wieħed ħa l-compliant label, li jfisser li huwa fully compliant għall-protokolli, trid appuntu tagħmel follow-ups bħala spot checks biex wieħed ikun jaf li qed jaderixxu ruħhom mal-leġiżlazzjoni li għandna in force.

Għaldaqstant, l-ispot checks isiru at random, però ovvjament, jekk imbagħad morna x-Xlendi dorna l-istabbilimenti kollha, anke biex timxi b'mod ġust ma' kulħadd.

Dan isir billi tidħol fl-istabbiliment u titkellem mal-operatur jew mal-manager in charge.

Għandna lista tagħna.

In-nies tagħna saru esperti ħafna, u allura iktar qed inħaffu f'ċerti spot checks, ovvjament mingħajr ma jkun hemm deterjorazzjoni ta' kwalità tal-ispezzjoni.

Niċċekkjaw ħafna d-distanza ta' bejn l-imwejjed u s-siġġijiet, u fejn ikun hemm bżonn inkejlu wkoll.

Fuq ġewwa għandek distanza neċessarja ta' tliet metri bejn mejda u oħra, waqt li fuq barra huwa mitlub li jkollok żewġ metri.

Qed niċċekkjaw ukoll li qed tintlibes il-maskra, li għandhom is-sanitisers, it-tindif tat-toilets li jrid isir kull siegħa, li qed jintlibes ilbies protettiv kif neċessarju, menus ikunu disposable jew tal-inqas laminati li jistgħu jintmesħu, u għandek il-condiments li jridu jkunu individual one use.

Dawk huma l-affarijiet ewlenin li niċċekkjaw.

Jimxu minn stabbiliment għall-ieħor.

Nippjanaw xogħol ta' ġimgħa biex inkunu ċerti li koprejna lil Għawdex kollu, anke iktar minn darba.

Ovvjament, fi tmiem il-ġimgħa jiġu mmirati l-iktar dawk il-hot spots, dan l-aħħar speċjalment il-bars, fosthom fl-Imġarr, Marsalforn, ix-Xlendi, in-Nadur u x-Xagħra, li huma l-iktar postijiet li mmorru frekwentament nagħmlu ċ-checks tagħna.

IĊ-ĊHAIRPERSON: Dan il-Kumitat kellu diskussjoni mal-Gozo Tourism Association, u kien qam punt dwar is-self catering u dwar il-ħtieġa ta' protokolli li għandu jkun hemm f'posthom.

Intervjenejna wkoll mas-Suprintendenza tas-Saħħa Pubblika.

Dawn il-protokolli ġew maħduma biex imbagħad ikun hemm iktar gwida ċara ta' kif wieħed għandu jaġixxi u jimxi.

F'dan il-każ partikolari tas-self catering, x'inhija l-ħidma tagħkom bħala Awtorità dwar il-protokolli, il-funzjonabbiltà tagħhom, kemm huma prattiċi ...?

IS-SA CHRISTINE VELLA: Forsi ma għamiltx riferenza għax intfajt ftit iktar fuq l-istabbilimenti tal-ikel; però saru wkoll diversi spezzjonijiet u full audits fuq holiday furnished premises, fil-lukandi kollha, li nimmonitorjawhom mill-viċin.

Hemmhekk isiru follow-up inspections ġewwa l-lukandi b'mod regolari.

Imbagħad għandek il-farmhouses, fejn saru diversi verifiki.

Is-sistema kienet volontarja jekk wieħed japplikax jew le għall-COVID-19 compliant label.

Kull min wera interess għamilnilu l-ispezzjoni u mxejna miegħu sakemm eventwalment laħaq l-istandards neċessarji u ħarġet il-label.

Qed nagħmlu wkoll xi random checks, fejn niċċekkjaw farmhouses li huma mingħajr liċenzja, u fl-istess ħin ukoll naraw il-livelli ta' protokolli li qed jaderixxu magħhom.

IĊ-ĊHAIRPERSON: Jiġifieri, inkwantu għall-protokolli li ġew imħabbra u qed jiġu applikati, min-naħa tagħkom tħossu li huma suffiċjenti, jew forsi hemm bżonn li wieħed imur ftit oltre minn hekk?

Normalment fis-self catering ikollok ħin fi xħin jidħlu n-nies u fi xħin joħorġu, it-tindif ...

IS-SA CHRISTINE VELLA: Napprezza l-mistoqsija tiegħek, però din hija mistoqsija li trid tiġi indirizzata lis-Suprintendenza għas-Saħħa Pubblika għaliex huma n-nies professjonali li jifhmu fil-COVID-19.

Aħna dejjem kellna konsultazzjonijiet mas-Saħħa, is-CEO tiegħi ma' Prof. Gauci.

Il-protokolli ħadmu flimkien, però fl-aħħar mill-aħħar huma l-esperti tas-saħħa pubblika, tagħna jkunu suġġerimenti, imbagħad huwa f'idejn għan-naħa tas-Suprintendenza ...

IĊ-ĊHAIRPERSON: Hekk hu, imma intom il-persuni li tkunu on the ground.

Forsi meta tkunu on the ground tiltaqgħu ma' kwestjonijiet jew diffikultajiet li kieku ma tkunux intom li twassluhom, forsi ma … (Interruzzjonijiet)

IS-SA CHRISTINE VELLA: Fil-fatt huwa tajjeb li wieħed jinnota li l-protokolli ġew aġġornati għal iktar minn darba.

Hemmhekk kien qed jingħata feedback min-naħa tal-MTA, appuntu x-xogħol li niltaqgħu miegħu u l-feedback li nieħdu mingħand l-operaturi.

IĊ-ĊHAIRPERSON: Min-naħa tagħna, bħala Kumitat, għandek xi suġġerimenti li tixtieq li permezz taċ-channels tagħna nkunu nistgħu nwasslu?

Fil-laqgħat preċedenti kellna din it-tip ta' diskussjoni mal-GTA.

Permezz tas-suġġerimenti li għamlu huma imbagħad ġew channelled u ovvjament kien hemm protokoll li kien iktar addattat għaċ-ċirkostanzi attwali ta' Għawdex.

Forsi bl-intervent tiegħek ...

IS-SA CHRISTINE VELLA: Filkaż inkun nista' ngħaddilkom xi suġġerimenti anke bl-e-mail.

IĊ-ĊHAIRPERSON: Tajjeb ħafna.

L-Onor.

KEVIN CUTAJAR: Nirringrazzjak, u nirringrazzjak, Sinjura Vella, talli għoġbok tiġi magħna llum u ttina din il-preżentazzjoni.

Jekk fhimtek tajjeb inti aċċennajt għal żieda fix-xogħol li għandkom minħabba ċ-ċirkostanzi tal-COVID-19 minħabba li issa tridu tagħmlu spezzjonijiet f'postijiet li qabel strettament ma kenux jaqgħu taħt il-kompetenza tagħkom.

Semmejt il-każini, pereżempju.

Jekk fhimt tajjeb, il-line of demarcation huma postijiet li b'xi mod jew ieħor joffru catering u jilqgħu n-nies fosthom.

Bil-complement li għandkom ġewwa Għawdex – tajtna spjegazzjoni fil-bidu tal-preżentazzjoni tiegħek – qegħdin tlaħħqu ma' dan l-ammont ta' xogħol, jew jista' jkun li b'iktar complement tkunu tistgħu tlaħħqu iktar mad-domanda tax-xogħol li għandkom?

Għamilt aċċenn ukoll għal meta kienu qed isiru l-audits fil-bidu, li kien hemm ammont ta' tagħmir li Għawdex dam ma wasal għaliex kienu qed jeħduh kollu Malta, jekk fhimtek tajjeb: x'kienet ir-raġuni għaliex Għawdex sofra dan l-iżvantaġġ?

Jekk fhimtek tajjeb, l-audits għadhom għaddejjin?

Issa li ilna prattikament xahrejn li erġajna lura għall-ftuħ ta' dawn l-istabbilimenti u l-audits għadhom ma ġewx konklużi, jekk fhimtek tajjeb, forsi tippreċiża f'dak is-sens.

Rigward l-ispezzjonijiet li qed isiru, tista' tagħtina overview ta' medja ta' xi ksur ta' liġi qed issibu?

Kemm qed jingħataw multi?

Rigward il-COVID-19 Compliant Label, inti għedt "dawk kollha li applikaw għaliha": qed nifhem tajjeb li mhux kulħadd qiegħed japplika għaliha?

F'Għawdex kemm qed insemmu li qegħdin japplikaw għal din it-tip ta' kwalifika?

Lil kemm ngħatat?

IS-SA CHRISTINE VELLA: Rigward il-COVID-19 Compliant Label jien fil-fatt għamilt aċċenn fil-preżentazzjoni ta' kemm tajna stickers.

Illum il-ġurnata ħriġna 'l fuq minn 250.

L-audits għadhom għaddejjin għaliex, kif anke semmejt inti stess, jien irreferejt li kienet xi ħaġa volontarja li tapplika għal din l-isticker.

Il-liġi qiegħda hemm.

Il-protokolli kulħadd irid josservahom.

Jekk immorru fi stabbiliment li ma applikax għall-isticker, xorta wieħed jista' jieħu l-passi neċessarji bħala kontravenzjoni.

Però, li wieħed japplika għall-isticker kienet u għadha volontarja; ħriġna 'l fuq minn 250 sticker.

U għadhom għaddejjin ċerti audits għaliex hemm min wara ddeċieda u ħass li wasal biex japplika għal din l-isticker.

Kellna wkoll, pereżempju, ċerti lukandi li reċentement reġgħu fetħu, allura ovvjament talbuna reċentement biex nagħmlu l-full audit.

Xi ftit iva, dejjem baqagħlna dawk il-ftit li jkunu għadhom għaddejjin.

KEVIN CUTAJAR: Skużani, allura ngħid jien, jekk bniedem jgħaddi mill-audit mhux awtomatikament għandha tinħariġlu l-label?

IS-SA CHRISTINE VELLA: Bdejna nagħmlu l-audits dejjem fuq talba.

IS-SA CHRISTINE VELLA: L-implimentazzjoni tal-audit hija fuq bażi volontarja, li aħna nagħtuk l-isticker.

IĊ-ĊHAIRPERSON: Bejn it-talba u bejn attwalment il-ħruġ tal-isticker, bejn wieħed u ieħor għaliex ovvjament jiddependi mill-każ, kemm iddumu?

IS-SA CHRISTINE VELLA: L-ewwel nett, wieħed irid jara kemm indumu bejn li daħlet it-talba u morna nagħmlu l-ewwel spezzjoni.

Kważi kważi kien qed jirnexxilna mmorru mil-lum għall-għada.

Hemmhekk saret ħidma kbira ħafna min-naħa tagħna.

Imbagħad, skont l-istabbiliment kif issibu.

Kellna operaturi li qabdu l-protokolli u fehmuhom; kien hemm min sibnih konformi mill-ewwel – kienu ftit – waqt li oħrajn ridna nerġgħu mmorru.

Imbagħad, huwa f'idejn l-operatur kemm kien qed jadegwa ruħu malajr mal-protokolli.

Aħna ovvjament għamilnilhom pressjoni kbira li jridu jadegwaw ruħhom mill-iktar fis possibbli; però, mbagħad wieħed jagħmel distinzjoni.

Jekk kien jonqsu protective equipment bħala apron, li se jintuża biss jekk jinqalgħalek każ ta' COVID-19 dak il-ħin fir-ristorant, intenni li dik mhijiex urġenti daqskemm kieku disposable menus.

Allura trid tidħol ċerta prattiċità.

Aħna għandna l-għarfien biżżejjed biex nafu kif għandna naħdmu dan it-tip ta' xogħol.

Huwa xogħolna.

Allura hemmhekk jien ma nistax ngħid li ta' kulħadd sar f'jumejn, tlieta, jew ġimgħa: kien hemm min dam ftit iktar, jiddependi minn kemm qed jikkollabora magħna wkoll l-operatur.

KEVIN CUTAJAR: Hemm xi ħsieb li l-audit isir mandatorju?

IS-SA CHRISTINE VELLA: Ikun hemm diskussjonijiet għaddejjin, imbagħad l-MTA tkun se tħabbarha iktar 'il quddiem jekk ikun hemm dan it-tip ta' żviluppi.

Bħala staff complement għandna ħames persuni fuq infurzar.

F'April daħħalna persuna oħra, għalkemm mhux fuq infurzar, li mbagħad ħa f'idejh ċertu xogħol li qabel kellhom l-uffiċjali tal-infurzar, li ma kienx strettament relatat ma' infurzar.

Issa qegħdin iffokati totalment fuq infurzar.

Din il-persuna li żidna setgħet tieħu dak ix-xogħol tagħhom fejn jidħlu affarijiet iktar tal-uffiċċju.

Ġie approvat ukoll l-overtime, u għaldaqstant fejn hemm bżonn jiskatta l-overtime.

S'issa ma ħassejtx neċessarjament li hemm bżonn żieda fil-complement.

Ovvjament, iktar ma jkollok nies iktar taħdem, iktar ittejjeb il-performance tiegħek.

Però ninsab sodisfatta li għandna performance tajba u għaddejjin tajjeb ħafna b'dan l-istaff complement li għandna bħalissa.

Fejn jien irreferejt li kellna xi problemi biex wieħed seta' jixtri affarijiet, bħal ħwejjeġ prottettivi, sanitisers u maskri, din hija r-realtà ta' Għawdex.

Naħseb li lkoll nafuha din.

Il-provvisti tagħna jiġu kollha minn Malta, l-aġenti ewlenin huma Maltin; allura, sakemm kien hemm biżżejjed provvisti għal kulħadd domna xi ftit, però ma domniex ħafna.

Kien hemm kwestjonijiet li ġew riżolti fi ftit ġranet, u kien hemm oħrajn li ħadu forsi ftit iktar minn ġimgħa.

CHRIS SAID: Sinjura Vella, minn Lulju 'l hawn l-ispezzjonijiet li għamiltu kien hemm bżonn toħorġu kontravenzjonijiet?

Jekk iva, kemm inħarġu, u fuq xiex kienu?

IS-SA CHRISTINE VELLA: F'Ġunju l-MTA ħadet ħsieb li b'mod legali l-protokolli li ħarġu jiġu inklużi bħala kondizzjonijiet tal-liċenzja, għax jekk ma jkunux kondizzjonijiet tal-liċenzja aħna ma nkunux nistgħu mmexxu imma jkunu jistgħu imexxu tas-Sanità.

Informajna lill-operaturi kollha permezz ta' żewġ ittri, dorna wkoll l-istabbilimenti kollha, qassamna l-ittra by hand u spjegajnilhom eżattament xi tfisser.

Dakinhar innotajna ċertu ksur u fil-fatt inħarġu xi multi.

S'issa nħarġu żewġ multi, li huma administrative fine notices.

Hemmhekk għandhom żmien ta' 21 ġurnata biex jappellaw.

Dawn joħorġu direttament mill-MTA.

Immorru biss għand il-Pulizija jekk ma jitħallsux, biex toħroġ it-taħrika u ntellgħuhom il-Qorti talli ma ħallsux il-multa.

Peress li mbagħad bdejna noħorġu flimkien mal-uffiċjali tas-Saħħa, ovvjament mhux se nħarrek jien u mbagħad iħarrku tas-Saħħa wkoll fuq l-istess ksur, u allura hemmhekk qed imexxu b'tas-Saħħa bħala ħruġ ta' multi.

Jekk inkunu qed nagħmlu spezzjonijiet waħidna, li ġieli nagħmlu wkoll, hemmhekk immexxi bi ksur tal-kondizzjonijiet tal-liċenzja.

Il-multa tiġi fuq €1,000.

Għandna proċeduri skont kif joħroġ minn Kap 409.

Fejn qed immorru mal-uffiċjali tas-Saħħa, bi ftehim, peress li primarjament huma ksur ta' liġijiet tas-Sanità, hemmhekk iċ-ċitazzjonijiet qed joħorġu min-naħa tas-Sanità.

Bħalissa qegħdin b'diskussjonijiet magħhom għax l-ispetturi tagħna tal-MTA jkunu se jixhdu fil-każ, u allura jrid ikun hemm qbil qabel ma dawn joħorġu.

Fil-jiem li ġejjin ikunu ħarġu dawn iċ-ċitazzjonijiet.

Hemmhekk nerġa' nirreferi għas-Sur Joseph Borg, il-kap tas-Sanità ta' Għawdex.

Forsi wieħed jista' jindirizza dawn il-mistoqsijiet direttament lilu li qed jaħdem direttament fuqhom.

IĊ-ĊHAIRPERSON: Grazzi.

(Onor. Membri: Le) Nirringrazzjak talli kont magħna llum.

Grazzi tal-ħidma.

IS-SA CHRISTINE VELLA: Grazzi lilkom.

IĊ-ĊHAIRPERSON: Għal-lum m'għandniex iktar mistednin.

Għal-laqgħat sussegwenti rridu nidentifikaw il-mistiedna li se jkollna.

Is-Sinjura Vella semmiet lis-Sur Borg, li huwa l-Kap tal-Uffiċċju tal-Sanità ta' Għawdex.

Rigward informazzjoni dwar infurzar u każijiet oħrajn, issemmiet il-LESA.

Fi stadju iktar bikri konna għedna li nitolbu informazzjoni ...

CHRIS SAID: Il-LESA jistgħu jibgħatu l-informazzjoni bil-miktub, m'hemmx għalfejn ...

IĊ-ĊHAIRPERSON: Hija statistika li nistgħu nitolbuha bil-miktub.

Naħseb li huwa opportun għaliex sakemm konna waqt il-laqgħa rċevejt korrespondenza mingħand il-GTA, li wkoll jixtiequ jiddiskutu l-iżviluppi li kien hemm ukoll f'dawn l-aħħar ġimgħat mill-aħħar li ltqajna.

Allura huwa opportun li nergġħu nistiednu, jekk mhux lill-mistednin kollha, nidentifikaw lil min se nkunu nistiednu biex nagħmlu follow up tad-diskussjonijiet li għamilna u anke r-rapport li sar.

KEVIN CUTAJAR: Naħseb li jkun interessanti li l-GTA jiffokaw ftit fuq l-aħħar stħarriġ li għamlu, li kien ippubblikat ġimgħa ilu.

IĊ-ĊHAIRPERSON: Fil-fatt, is-Sur Muscat irrefera b'mod partikolari għal dan l-istħarriġ.

Għalhekk qed insemmiha issa, għax kienet e-mail li rċevejt waqt li konna għaddejjin b'din is-seduta.

Is-seduta tal-lum qanqlet interess biex ikun hemm diskussjoni ulterjuri.

Dan ifisser li d-diskussjoni u t-taħdidiet li qed ikollna mhux biss qed iqanqlu interess, imma wkoll qed iwasslu għal ċertu riżultat.

Sadanittant, jekk jogħġobkom, indikawli lil min taħsbu li għandna nsejħu, jekk mhux il-ġimgħa d-dieħla, ta' wara.

Ma nafx jekk għandniex il-possibbiltà nerġgħu niltaqgħu hawnhekk jew inkella niltaqgħu Malta.

CHRIS SAID: Kieku aħjar!

IĊ-ĊHAIRPERSON: Din irrid niddiskutiha mal-Iskrivan tal-Kamra.

CHRIS SAID: Bla dubju ta' xejn, meta ssir hawn, anke l-mistednin li jkollna biex jagħmlu preżentazzjoni ...

IĊ-ĊHAIRPERSON: Tkun iktar faċli.

CHRIS SAID: U nistgħu wkoll, fl-opinjoni tiegħi, dejjem anke minħabba r-restrizzjonijiet tal-COVID-19, naraw kif nagħmlu biex ċerti rappreżentanti ta' msieħba soċjali jew għaqdiet ikunu jistgħu jsegwu jew anke jintervjenu; anke jekk ma jkunux mistednin biex jagħmlu l-preżentazzjoni, imma għall-inqas jistgħu jkunu preżenti.

IĊ-ĊHAIRPERSON: Irrid niċċekkja mal-Iskrivan tal-Kamra għaliex forsi dawk li qegħdin isegwuna ma japprezzawx ix-xogħol kollu involut biex tagħmel laqgħa ta' dan it-tip.

Fil-kamra ta' ħdejna qisna xi control room tax-xandir!

CHRIS SAID: Bilfors, m'għandix dubju.

IĊ-ĊHAIRPERSON: Nirringrazzja wkoll lit-tekniċi li kienu qed jassistuna llum.

Ovvjament, irrid niddiskuti mal-Iskrivan tal-Kamra minħabba r-riżorsi li jkunu meħtieġa u li hemm allokati għalina.

Sadanittant, naħseb li kienet diskussjoni utli ħafna.

KEVIN CUTAJAR: Ma tkellimniex fuq tal-LSEs u l-korrispondenza li kellek fil-bidu.

IĊ-ĊHAIRPERSON: Nirringrazzja lil dawk kollha li kienu fostna u lil dawk li segwewna u lill-Membri.

Naġġorna din il-laqgħa għal seduta oħra, li d-data tagħha tiġi kkomunikata iktar tard.

Fis-1.15 p.m. il-Kumitat aġġorna.